title: Kaapo Kähkönen

text: Toukokuussa 2018 Kähkönen teki kaksivuotisen tulokassopimuksen Minnesota Wildin kanssa. Syksyn harjoitusleirin päätteeksi seura lähetti hänet AHL-joukkue Iowa Wildin vahvuuteen. Marraskuussa Kähkönen teki seuraennätyksen oltuaan päästämättä maalia 207.55. Iowan aiempi ennätys oli Alex Stalockin (157.51 minuuttia) hallussa. Kähkönen valittiin saman viikon päätteeksi AHL:n viikon pelaajaksi. Hänet valittiin myös liigan marraskuun kuukauden maalivahdiksi. Samassa kuussa Kähkönen kutsuttiin ensimmäisen kerran Minnesotan NHL-vahvuuteen, kun hän toimi Devan Dubnykin sairastuttua 23. marraskuuta 2018 Winnipeg Jetsia vastaan joukkueen kakkosmaalivahtina Alex Stalockille. Kähkönen lähetettiin kuitenkin pian tämän jälkeen takaisin farmiin.


title: Kaapo Kähkönen

text: Kähkönen edusti Suomea alle 20-vuotiaiden MM-kilpailuissa vuosina 2015 ja 2016, joista jälkimmäinen turnaus päättyi maailmanmestaruuteen. Vuoden 2015 turnauksessa hän toimi joukkueensa kolmosmaalivahtina, eikä mahtunut kertaakaan Suomen kokoonpanoon. 7. huhtikuuta 2015 Kähkönen onnistui tekemään alle 20-vuotiaiden maajoukkueessa maalin harjoitusottelussa alle 18-vuotiaiden maajoukkueetta vastaan. Hän viimeisteli joukkueelleen 4–2-loppulukemat tyhjään maaliin. Kähkösen maali oli lyhyen ajan sisään jo toinen, sillä hän onnistui vain reilu vikkoa aiemmin maalinteossa Mestiksen välierissä.


title: Kaapo Kähkönen

text: Kähkönen edusti Suomea myös alle 18-vuotiaiden MM-kilpailuissa vuosina 2013 ja 2014. Vuoden 2013 turnaus päättyi pronssiin. Kähkönen nimettiin turnauksen aikana kertaalleen Suomen pelaavaan kokoonpanoon. Vuoden 2014 turnauksessa Kähkönen valittiin Tšekkiä vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän pelasi myös Ivan Hlinkan muistoturnauksessa vuonna 2013.


title: Kaapo Kähkönen

text: Kähkönen edusti myös Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2013, joista jälkimmäisenä mainittu turnaus päättyi kultaan. Loppuottelussa Venäjää vastaan Kähkönen palkittiin ottelun parhaana pelaajana. Kähkönen pelasi myös Innsbruckin nuorten olympiakisoissa 2012 voittaen kultaa.


title: Kaapo Kähkönen

text: Kähkönen on saanut huomiota tekemällä pelipaikastaan huolimatta useita maaleja, joista viimeisin syntyi Rauman Lukossa pelatussa harjoitusottelussa 5. elokuuta 2017 Pitsiturnauksen ottelussa paikallisvastustaja Porin Ässiä vastaan. Maali oli hänelle jo neljäs. Tätä aiemmin hän on onnistunut maalinteossa myös Mestis-ottelussa, alle 20-vuotiaiden maajoukkueen harjoitusottelussa sekä pelatessaan Espoon Jääclubissa vuonna 2008.


title: Sergio Bosi

text: Sergio Bosi on italialainen klarinetisti. Hän on Marchen orkesterin ensiklarinetisti. Hän valmistui 16-vuotiaana parhain arvosanoin Gioacchino Rossini -konservatoriosta (Pesaro), jossa hän sittemmin on itse opettanut. Bosi on voittanut lukuisia kansainvälisiä soolo- ja kamarimusiikkikilpailuja. Hän on omistautunut italialaisen klarinettimusiikin kansainvälisesti tunnetuksi tekemiselle. Bosi on levyttänyt muun muassa Naxos- ja EMI-levy-yhtiöille. Bosi kutsutaan säännöllisesti ClarinetFest -maailmankongressiin. Hän on pitänyt mestarikursseja sekä Italiassa että ulkomailla, esimerkiksi Wienissä ja Madridissa.


title: Antal Lőrincz

text: Antal Lőrincz (s. 26. joulukuuta 1971 Pécs, Unkari) on unkarilainen entinen jalkapalloilija. Hänen pelipaikkansa oli keskuspuolustaja.


title: Antal Lőrincz

text: Lőrincz aloitti uransa kotikaupunkinsa Pécsi MSC:n joukkueessa. Hänen tulokaskaudellaan Pécs sijoittui sarjassa kolmanneksi. Kahden kauden jälkeen Lőrincz siirtyi székesfehérvárilaisen Parmalat FC:n riveihin. Viiden kauden aikana hän esiintyi joukkueessa yli sadassa pääsarjaottelussa. Kesken kauden 1996–97 hän siirtyi lainalle hallitsevaan mestariin Ferencvárosiin, jossa hän pelasi pienessä roolissa joukkueen sijoittuessa kolmanneksi. Kesällä Lőrincz siirtyi sarjanousija Gázszer FC:hen. Ensimmäisellä kaudella hän pelasi melkein jokaisessa sarjaottelussa, mutta toisella kaudellaan hän esiintyi vain yhdessä ottelussa, tullen kentälle vaihdosta.


title: Antal Lőrincz

text: Vuodeksi 1999 Lőrincz siirtyi ennen Unkarin sarjakauden loppumista Veikkausliigan FC Jazziin. Hän teki sarjadebyyttinsä 27. toukokuuta ottelussa Turun Palloseuraa vastaan ja pelasi aloituskokoonpanossa kaikissa kauden lopussa 23 ottelussa, joissa hän teki yhden maalin. Lőrincz palasi takaisin kotimaahansa Gázszerin riveihin vuoden lopussa ja pelasi viidessä ottelussa ennen siirtymistään Kispest Honvéd FC:n joukkueeseen vuodenvaihteessa. Kahden ja puolen kauden jälkeen hän siirtyi sarjatasoa alemmaksi Lombárd FC Haladásiin ja oli tärkeässä roolissa nostamassa joukkuetta pääsarjaan.


title: Antal Lőrincz

text: Yhden Haladásissa vietetyn pääsarjakauden jälkeen Lőrincz pelasi kasvattajaseurassaan Pécsissä muutaman ottelun syyskaudella 2004–2005. Talvikaudeksi hän siirtyi kolmannenn sarjatason Barcsi SC:n riveihin. Viimeiset ottelunsa Lőrincz pelasi Islannin toisen sarjatason KA:ssa. Uransa aikana Lőrincz esiintyi Unkarin pääsarjassa yhteensä neljäntoista kauden aikana 275 ottelussa ja teki niissä viisi maalia. Peliuransa jälkeen hän on valmentanut Pécsin alle 17-vuotiaiden juniorijoukkuetta ja avustanut yhden kauden ajan miesten edustusjoukkuetta.


title: Erik Andrén

text: Mats Erik Andrén, vuoteen 1966 "Storskrubb" (21. syyskuuta 1920 Kruunupyy – 12. marraskuuta 1989 Mustasaari) oli suomenruotsalainen kirjailija.


title: Erik Andrén

text: Andrén aloitti kirjoittamisen jäätyään sairauseläkkeelle kirvesmiehen ammatista. Hänen esikoisteoksensa romaani "Jag såg all möda" ilmestyi 1975. Romaani kuvasi Andrénin lapsuudenkokemuksiin perustuen ahdasmielisen uskonnollisuuden rajoittamaa elämää pohjalaisessa pienyhteisössä. Myöhemmät romaanit "En bland dessa" (1976) ja "Var är din broder?" (1983) sijoittuivat toisen maailmansodan vuosiin ja niissä kuvattiin muun muassa aseistakieltäytyjän kohtaloa jatkosodan ajan Suomessa. Andrénin sodanjälkeistä elämää ruotsinkielisellä Pohjanmaalla kuvanneen romaanin "Byn låg" (1980) pohjalta tehtiin Åke Lindmanin ohjaama tv-sarja "Maa jonka saimme" (Landet vi ärvde, 1980).


title: Erik Andrén

text: Andrén kirjoitti myös artikkeleita Vasabladet-lehteen.


title: Linda Stenfelt

text: Linda Vera Margareta Stenfelt (3. syyskuuta 1920 Liljendal – 1985) oli suomenruotsalainen runoilija.


title: Juhani Risku

text: Juhani Henrik Risku (s. 1956 Vaasa) on suomalainen arkkitehti, akustikko ja teollinen muotoilija. Vuosina 2001–2009 hän toimi omien sanojensa mukaan Nokian käyttöliittymämuotoilijana sekä muotoilu- ja innovaatiojohtajana. Sittemmin hän on tullut tunnetuksi Nokian strategian ankarana kriitikkona ja kärkevänä kirjoittajana monista muistakin aiheista.


title: Juhani Risku

text: Risku opiskeli arkkitehtiopintojensa ohella Alpo Halmeen toimistossa akustista suunnittelua 1981–1982 ja valmistui arkkitehdiksi Tampereen teknillisestä korkeakoulusta 1986. Hän työskenteli 1980-luvun lopulla skenografian opettajana Tampereen yliopiston draamastudiolla ja on sittemmin suunnitellut lavastuksia ja puvustuksia moniin ammatti- ja harrastajateattereiden tuotantoihin. 1980- ja 1990-lukujen vaihteessa Risku työskenteli Pariisissa toimistossaan Atelier Risku Architectes.


title: Juhani Risku

text: Vuonna 2010 Risku julkaisi Nokiaa kriittisesti käsittelevän kirjan "Uusi Nokia – käsikirjoitus" (Differ Books 2010, ISBN 9789526736914).


title: Tyrion Lannister

text: Tyrion Lannister on George R. R. Martinin luoma kuvitteellinen hahmo kirjasarjassa "Tulen ja jään laulu" ja televisiosarjassa "Game of Thrones". Televisiosarjassa häntä esittää Peter Dinklage.


title: Tyrion Lannister

text: Tyrion Lannister on Tywin Lannisterin poika sekä Jaimen ja Cersein nuorempi veli. Tyrion on lyhytkasvuinen, minkä vuoksi hän on saanut lisänimen ”Peikko” (). Hän on hyvin viisas ja käyttää nerokkuuttaan hyväkseen monessa tilanteessa.


title: Tyrion Lannister

text: Tyrion syntyi vuonna 272 AL Casterlynkalliolla rikkaaseen Lannister-sukuun. Hänen isänsä, lordi Tywin Lannister, on Länsimaiden lääninherra ja hänen äitinsä tämän vaimo Joanna Lannister. Hän on lyhytkasvuinen ja hänen silmänsä ovat eri paria. Hänen äitinsä kuoli synnyttäessään Tyrionia, mitä hänen isänsä ja hänen siskonsa Cersei eivät ole antaneet anteeksi. Tyrion tulee hyvin toimeen Cersein kaksoisveljen Jaimen kanssa ja hänellä on hyvät välit myös setäänsä Kevaniin. Hän on kirjaoppinut ja viisas, mikä usein hyvittää hänen lyhytkasvuisuutensa.


title: Tyrion Lannister

text: 13-vuotiaana Tyrion pelasti nuoren Tyshan raiskaajilta ja pari rakastui. He menivät salaa naimisiin ja elivät hetken avioparina. Kun Tywin sai tietää avioliitosta, tämä valehteli Tyshan olevan prostituoitu ja mitätöi avioliiton. Lisäksi hän antoi Tyshan vartiomiehilleen raiskattavaksi ja pakotti Tyrionin katsomaan. Tämän jälkeen Tyrion on vihannut isäänsä.


title: Tyrion Lannister

text: Tyrion on yhtä älykäs, ellei älykkäämpi, kuin isänsä ja on myös hyvä taktikko. Hän osaa myös lukea ihmisiä erityisen hyvin. Lyhytkasvuisuutensa vuoksi, hän kokee sympatiaa muita syrjittyjä kohtaan. Tästä esimerkkinä muun muassa äpärä Jon Nietos ja jaloistaan halvaantunut Bran Stark, jolle Tyrion tekee satulan. Tyrion on hyvin lojaali heitä kohtaan, jotka kunnioittavat häntä. Tyrion ei kuitenkaan ole täysin viaton, sillä hän usein juo liikaa ja käy usein ilotaloissa.


title: Tyrion Lannister

text: Tyrion on osa kuningas Robert Baratheonin kulkuetta, joka matkaa Talvivaaraan. Talvivaarassa Bran Starkin pudottua tornista, hän saa sisarenpoikansa prinssi Joffreyn ottamaan osaa tämän vanhempien suruun. Kun kuningasperhe lähtee Talvivaarasta, Tyrion matkaa Muurille ennen palaamistaan etelään. Muurilla hän ystävystyy Yövartion ylikomentaja Jeor Mormontin ja samaan aikaan Muurille saapuneen Jon Nietoksen kanssa. Tyrion lähtee takaisin Kuninkaansatamaan. Matkalla hän jää Catelyn Starkin vangiksi, joka epäilee häntä syylliseksi Branin murhayritykseen. Hänet viedään Kotkanpesään, jota hallinnoi Catelynin siskon Lysa Arrynin poika. Lysa sulkee hänet taivasselliin murtaakseen hänet. Lopulta Tyrion tuodaan oikeuden eteen ja hän vaatii kaksintaistelua. Tyrionin puolestataistelija Bronn päihittää ser Vardis Egenin ja Tyrion lasketaan vapaaksi. Kaksikko lähtee Laaksosta, mutta joutuvat klaanilaisten piirittämiksi. Tyrion saa klaanilaiset puolelleen lupaamalla heille aseita ja Arryninlaakson.


title: Tyrion Lannister

text: Tyrion saapuu Jokimaille, jotka hänen isänsä lordi Tywin on vallannut. Tywin päättää sijoittaa Tyrionin ja klaanilaiset tulevan taistelun eturintamalle. Taistelua edeltävänä iltana Bronn hankkii Tyrionille nuoren prostituoidun, Shaen. Yöllä Starkin joukot tekevät yllätyshyökkäyksen leiriin. Tyrion ja klaanilaiset ovat mukana taistelussa. Tyrion haavoittuu hieman, mutta taistelu on voitokas. He saavat kuitenkin tietää, että hyökkäys oli vain hämäystä ja että Robb Stark on vanginnut Tyrionin veljen, Jaimen. Lordi Tywin vetäytyy Harrenhaliin ja käskee Tyrionin mennä Kuninkaansatamaan toimimaan Kuninkaan Kourana hänen sijastaan.


title: Tyrion Lannister

text: Tyrion saapuu Kuninkaansatamaan Shae, Bronn ja klaanilaiset mukanaan. Hän esittää Cerseille lordi Tywinin kirjeen, jossa kerrotaan Tyrionin toimivan kuninkaan Kourana kunnes hän palaa. Tyrion muuttaa Kouran torniin ja ensitöikseen poistattaa Eddard Starkin ja tämän henkilökunnan päät Punalinnan muurilta. Tyrion liittoutuu Varysin kanssa joka auttaa häntä erottamaan Janos Slyntin kaupunginkaartin päällikön tehtävistä, ja asettamaan ser Jacelyn Bywaterin hänen tilalleen. Tyrion karkottaa Janos Slyntin ja hänen kätyrinsä Muurille. Hän saa selville, että suurmestari Pycelle on Cersein tiedonantaja ja heittää tämän tyrmään. Hän lähettää sisarentyttärensä Myrcellan Dorneen ja järjestää kihlauksen Myrcellan ja prinssi Trystane Martellin välillä.


title: Tyrion Lannister

text: Kun Renly Baratheon murhataan, Tyrion hankkii Tyrellit puolelleen tarjoamalla kihlausta Joffreyn ja Margaery Tyrellin välillä. Tyrion jatkaa Cersein suunnitelmien pilaamista, jonka seurauksena Cersei vangitsee Alayayan, sillä uskoo tämän olevan Shae. Tyrion on raivoissaan ja vannoo ottavansa Cerseiltä kaiken josta hän välittää. Kun Stannis Baratheonin joukot hyökkäävät Kuninkaansatamaan meritse taistelussa, joka nimetään Mustavirran taisteluksi, Tyrion käyttää elovalkeaa, joka tuhoaa suurimman osan Stannisin laivastosta. Hän joutuu johtamaan taistelua vihollisten päästyä rantaan, koska tulta pelkäävä Sandor Clegane vetäytyy taistelusta. Taistelun aikana kuninkaankaartin ser Mandon Moore lyö Tyrionia miekalla yrittäen tappaa tämän. Tyrion menettää nenänsä, mutta hänen aseenkantajansa Podrick Payne pelastaa hänet ennen kuin Moore ehtii tappaa häntä. Tyrion pyörtyy ja herää jonkin ajan kuluttua taistelusta arpisena, ja uskoo Cersein olleen salamurhayrityksen takana.


title: Tyrion Lannister

text: Tyrion toipuu muutamaa viikkoa myöhemmin ja saa tietää lordi Tywinin ottaneen kaiken kunnian taistelun voitosta ja ottaneen paikkansa Kourana. Tyrion korvaa lordi Petyr Baelishin rahamestarina, kun Baelishistä tehdään Harrenhalin lordi. Tyrion pakotetaan naimisiin Sansa Starkin kanssa, jottei tätä ehditä naittaa Willas Tyrellille. Tyrion uhmaa käytäntöä eikä pane avioliittoaan täytäntöön todeten ettei hän koske Sansaan ellei tämä sitä halua. Lordi Tywin painostaa häntä sukunsa tähden, sillä perillinen saattaisi aikanaan taata Lannisterin suvulle Talvivaaran. Avioliitto ei tuo Tyrionille iloa, sillä Sansa inhoaa häntä ja Shaekin on välinpitämätön.


title: Tyrion Lannister

text: Kuningas Joffreyn hääjuhlassa Tyrion joutuu kiistaan kuninkaan kanssa, jonka jälkeen Joffrey murhataan. Tyrionia syytetään murhasta ja hänet vangitaan Cersein käskystä. Tyrion on jälleen kuultavana rikoksesta, johon hän on syytön. Oikeudenkäynnissä Cersei tuo todistajaksi ser Osmund Mustapadan, joka valehtelee ja väittää Joffreyn olleen varma, että Tyrion yrittää tappaa hänet. Suurmestari Pycelle väittää Tyrionin varastaneen häneltä myrkkyjä, ja Shae tuodaan oikeuden eteen nöyryyttämään häntä. Ensimmäisen päivän jälkeen tilanne näyttää toivottomalta, mutta Tyrion turvautuu kaksintaisteluun, kun Dornen prinssi Oberyn Martell lupautuu taistelemaan hänen puolestaan. Oberyn Martell taistelee Gregor Cleganea vastaan ja häviää taistelun, vaikka ehtiikin haavoittaa tätä kuolettavasti.


title: Tyrion Lannister

text: Prinssi Oberynin kuolema tuomitsee Tyrionin, mutta hänen teloitustaan edeltävänä yönä, Jaime auttaa häntä pakenemaan sellistään. Paon aikana Jaime kertoo, ettei Tyrionin ensimmäinen vaimo Tysha ollutkaan prostituoitu, vaan tavallinen tyttö joka oli aidosti rakastunut Tyrioniin. Tyrion näkee tämän anteeksiantamattomana tekona ja vannoo kostoa Tywinille, Jaimelle ja Cerseille. Hän myös piinaa Jaimea kertoen hänelle Cersein uskottomuudesta ja valehtelee murhanneensa Joffreyn. Ennen kuin hän jättää Punalinnan taakseen, Tyrion käy isänsä makuuhuoneessa ja kuristaa siellä tapaamansa Shaen. Sen jälkeen hän kohtaa isänsä ja kysyy mitä Tyshalle tapahtui. Hän sanoo huoran lähetetyn matkoihinsa saatuaan maksun. Tyrion tappaa isänsä varsijousella ja pakenee Kapean meren taakse Varysin valitsemaan tuntemattomaan paikkaan.


title: Tyrion Lannister

text: Tyrion on yhä paossa Kapean meren takana. Cersein Tyrionin hengestä asettamasta palkkiosta seuraa lukuisien viattomien kääpiökasvuisten murha.


title: Miguel Cabrera

text: José Miguel Cabrera Torres (s. 18. huhtikuuta 1983 Maracay) on venezuelalainen baseballpelaaja, joka pelaa tällä hetkellä MLB-liigan Detroit Tigersissa. Hänen pelipaikkansa on kolmosvahti.


title: Miguel Cabrera

text: Ensimmäisen ammattilaissopimuksensa 16-vuotiaana vuonna 1999 solminut Cabrera voitti tulokaskaudellaan 2003 Florida Marlinsissa pelatessaan World Seriesin. Hänestä on tullut yksi baseballin vaarallisimmista lyöjistä, ja Cabreran kahdeksanvuotisen, vuoteen 2015 yltävän sopimuksen arvo on 152,3 miljoonaa dollaria.


title: Harriet Clayhills

text: Harriet Clayhills-Hedemann (19. lokakuuta 1920 Turku – 23. heinäkuuta 2014) oli suomenruotsalainen kirjailija.


title: Harriet Clayhills

text: Nimimerkillä "Oclay":


title: Pahat unet

text: Pahat unet (alkuteos: "Les mauvais rêves") on ensimmäinen Valerian ja Laureline -sarjan tarina. Sen on kirjoittanut Pierre Christin ja kuvittanut Jean-Claude Mézières. Suomenkielinen albumi sisältää myös kaksi lyhyttä tarinaa sarjan alkuajoilta, Suuri keräilijä (1969) sekä Merkillisiä näytteitä (1970).


title: Pahat unet

text: Vuonna 2720 valtaosa ihmisistä ei tee enää työtä, vaan käyttää aikansa uneksimiseen. Unia hallitsee Unipalvelu. Tarinan sankari Valerian hälytetään lomaltaan selvittämään sabotoitua uniohjelmaa, joka aiheuttaa ihmisille pahoja unia. Ongelmien aiheuttajaksi osoittautuu Unipalvelun entinen johtaja, Xombul, jota Valerian jahtaa aikakoneella vuoteen 1000. Siellä Valerian kohtaa metsässä oudon tytön, Laurelinen, jonka hän lopulta päätyy ottamaan mukaansa 2700-luvulle.


title: Pahat unet

text: Valerian lentää avaruusaluksellaan tuntemattomalla reitillä, kun se juuttuu magneettiseen ansaan ja putoaa oudolle asteroidille. Käy ilmi, että asteroidi on jättimäisen, ravunkaltaisen keräilijän eläintarha, johon se on pyydystänyt aikojen saatossa lukuisia avaruusolioita henkilökohtaiseen kokoelmaansa. Valerianin onnistuu tuhota magneettiansa ja vapauttaa vangit, mutta joutuu pakenemaan suuttunutta keräilijää henkensä edestä.


title: Pahat unet

text: Valerian, Laureline, biokemisti Myril sekä matemaatikko Astair ovat saapuneet tutkimaan omituista Malpalm-planeettaa, joka on jakautunut neljään avaruus-aikavyöhykkeeseen. He huomaavat pian, että kukin vyöhykkeistä joko nuorentaa, vanhentaa, pienetää tai suurentaa sillä käyvän henkilön. Tutkimuksia hankaloittaa myös vyöhykkeiltä löytyvät oudot eläimet, johon avaruus-aikavääristymät eivät vaikuta.


title: Juri Nagibin

text: Juri Markovitš Nagibin (; 3. huhtikuuta 1920 – 17. kesäkuuta 1994) oli venäläinen kirjailija. Nagibinin novellikirjallisuutta ja elokuvakäsikirjoituksia julkaistiin ainakin Neuvostoliiton aikana. Nagibin asui Moskovassa, jossa syntyi ja kuoli.


title: Juri Nagibin

text: Nagibinin isä teloitettiin vastavallankumouksellisena ennen Juri-pojan syntymää, ja hänen isäpuolensa Mark Leventhal oli juutalainen. Tästä syystä Juri Nagibin joutui kärsimään antisemitismistä.


title: Panu Raipia

text: Panu Juhani Raipia (s. 9. tammikuuta 1969 Tampere) on Tampereen Komediateatterin johtaja vuodesta 1998. Hallinnollisten töiden lisäksi hän toimii näyttelijänä, ohjaajana ja näytelmäkirjailijana. Hän on myös Suomen Teatteriopiston rehtori. Koulutukseltaan Panu Raipia on kasvatustieteen maisteri (Tampereen Yliopisto 1994) sekä Ilmaisutaidon opettaja (Jyväskylän avoin Yliopisto).


title: Panu Raipia

text: Panu Raipialla on yksi tytär (s. 2004). Panu Raipian isä on näyttelijä-teatterinjohtaja Esko Raipia ja äiti koreografi Maija-Leena Raipia. Panu Raipia on ollut naimisissa näyttelijä Anu Raipian kanssa. Pari jätti avioerohakemuksen joulukuussa 2014.


title: Panu Raipia

text: Panu Raipian ohjaustöitä ovat mm. komedia Kvartetti Tampereen Komediateatteriin, suurmusikaalit The Sound of music ja Annie Tampere-taloon, draama Kultalampi Tampereen Komediateatteriin, jännityskomedia 39 askelta Riihimäen Teatteriin sekä farssi Linjat kuumina Seinäjoen Kaupunginteatteriin.


title: Panu Raipia

text: Roolitöitään ovat mm. Jake Quinn (Kiviä taskussa), Pierre Brochant (Se parhaiten nauraa), Leevi Backman (Juoruja), Näyttelijä (Mustapukuinen nainen) sekä Risto (Vaimoni on toista maata). Lisäksi Panu Raipia on näytellyt monissa tv-sarjoissa ja elokuvissa. Viimeisimpänä Komisarion roolin elokuvassa Leijonasydän (ohjaus Dome Karukoski) sekä Kirkkoherra tv-sarjassa Pirunpelto (ohjaus Jukka Mäkinen).


title: Panu Raipia

text: Panu Raipian kirjoittamia ja dramatisoimia näytelmiä on kantaesitetty jo yli 20 kappaletta. Tunnetuimpia hänen teoksistaan ovat laulunäytelmä Tänä iltana Georg Ots (v. 1995), Känkkäränkkä (v. 1996) sekä yhdessä Rauli Jokelinin kanssa kirjoitetut komediat Kuin tuhka tuuleen (2004), Hyvää syntymäpäivää, Vivian (2005) sekä Lekaa ja leivoksia (2009). Viimeisimpiä ovat kasarimusikaali Levottomat jalat (2013), kirkkonäytelmä Joulu -39 (2012), musiikkiseikkailu Aarresaari (2012), yhdessä Rauli Jokelinin kanssa kirjoitettu komedia Ei tolkun häivää (2012) sekä yhdessä Anu Raipian kanssa kirjoitettu Tirkistelyä (2013).


title: Panu Raipia

text: Panu Raipia toimii myös juontajana, kouluttajana ja puhujana.


title: Panu Raipia

text: Suomen tasavallan presidentti on myöntänyt Panu Raipialle Suomen Leijonan ritarimerkin vuonna 2015. Suomen Yrittäjät on myöntänyt Panu Raipialle kultaisen yrittäjäristin v. 2009 ja Suomen Teatterijärjestöjen Keskusliitto hopeisen ansiomerkin v. 2011. Tammerkosken Yrittäjät on palkinnut Panu Raipian vuoden yrittäjänä v. 2006.


title: Eino M. Turtiainen

text: Eino Martti Turtiainen (s. 10. lokakuuta 1920 Savonlinna) on suomalainen runoilija.


title: Helvi Tiippana

text: Helvi Tiippana (s. 15. lokakuuta 1920 Puumala) on suomalainen aforismikirjailija.


title: Katri Nironen

text: Katri Eira Nironen (o.s. Saurio, 20. lokakuuta 1920 Viipurin maalaiskunta – 24. heinäkuuta 2015 Helsinki) oli suomalainen teatteritaiteilija ja näytelmäkirjailija.


title: Katri Nironen

text: Katri Nironen oli suomalaisen kokeellisen teatterin pioneeri, joka ohjasi ja kirjoitti äänitaideteoksia Yleisradiolle.


title: Katri Nironen

text: Vuonna 1965 Katri Nironen sävelsi puhekuoroteoksen Agadir, joka perustui Agadirin tuhoisan maanjäristyksen kokeneen ruotsalaisen Artur Lundkvistin samannimiseen runoteokseen. Teoksesta tehtiin studiotallenne Yleisradiolle. Tallennetta on myöhemmin esitetty Suomen lisäksi muun muassa Italian radiossa. Teoksen ensimmäinen julkinen yleisöesitys oli 4. maaliskuuta 2015 Taideyliopiston Exhibition Laboratoryssa Petri Kuljuntaustan johdolla, 50 vuotta teoksen valmistumisen jälkeen.


title: Katri Nironen

text: 1960-luvulla Katri Nironen perusti avantgardistisen teatteriryhmän Collegium Artiumin, joka esiintyi muun muassa Venetsian biennaalissa 1970. 1970-luvulla ryhmä muutti nimensä Tilateatteriksi ja tutki erilaisten teatteritilojen suhdetta näyttelijäntyöhön. Hän työskenteli 1971 perustetun Teatterikeskuksen ensimmäisessä hallituksessa luoden edellytyksiä pienten teatteriryhmien eloonjäämiselle.


title: Angelscourge

text: Angelscourge on turkulainen black metal -yhtye.


title: Jone Delai

text: Jone Delai (s. 5. syyskuuta 1967 Naidrodro, Viti Levu) on fidžiläinen entinen yleisurheilija. Hän kilpaili vuoden 1996 kesäolympialaisissa Atlantassa. Hän osallistui siellä miesten 100 metrin juoksuun ja 4 × 100 metrin viestijuoksuun, mutta putosi molemmissa ensimmäisellä kierroksella. Delain henkilökohtaiset ennätykset ovat 100 metrin juoksussa 10,26 (1997) ja 200 metrin juoksussa 21,22 (1995).


title: Skrolli

text: Skrolli on helmikuusta 2013 lähtien julkaistu, neljä kertaa vuodessa ilmestyvä suomalainen tietotekniikkalehti.


title: Skrolli

text: Projekti sai alkunsa Internet-meeminä. Lehden toimitus koostuu noin kymmenestä yhteisön aktiivisimmasta jäsenestä.


title: Skrolli

text: Skrollin aihepiiri rakentuu kaupallisen tekniikkamedian ulkopuolelle jättämien aiheiden ympärille. Korostettuina ovat lehden mukaan hidas, aikaa kestävä journalismi, tee-se-itse-asenne ja syvä asioihin paneutuminen.


title: Skrolli

text: Lehdestä on tekijöiden mukaan pyritty tekemään esine, jonka lukijat haluaisivat omistaa fyysisenä esineenä ja säilyttää vuosien ajan. Vanhat numerot löytyvät kuitenkin lehden verkkosivuilta vapaasti PDF-muodossa.


title: Skrolli

text: Vuoden 2015 lopulla Skrollista julkaistiin joukkorahoitusmuotoinen kampanja englanninkielisen version julkaisemiseksi. Ensimmäinen Skrolli International Edition julkaistiin huhtikuussa 2016.


title: Derby Makinka

text: Derby Makinka (5. syyskuuta 1965 – 27. huhtikuuta 1993) oli sambialainen jalkapalloilija. Hän kilpaili viidenneksi sijoittuneen Sambian joukkueen jäsenenä vuoden 1988 kesäolympialaisissa Soulissa. Makinka oli keskikenttäpelaaja. Hän kuoli Gabonissa lentoturmassa, kun Sambian maajoukkuetta kuljettanut kone syöksyi mereen Librevillen edustalla.


title: Derby Makinka

text: Makinka oli Sambian vuoden pelaaja (1989).


title: Thomas Stacy

text: Thomas Stacy on yhdysvaltalainen englannintorvensoittaja. Hän on ollut New Yorkin filharmonikkojen solistina ja tehnyt yhteistyötä Leonard Bernsteinin, Pierre Boulez’n, Colin Davisin, André Previnin, Erich Leinsdorfin, Zubin Mehtan, Michael Tilson Thomasin, Neville Marrinerin, Franz Welser-Mostin, Marin Alsopin, Kurt Masurin, Alan Gilbertin, Bramwell Toveyn ja David Robertsonin kanssa. Vuonna 2005 Stacy sai Grammy-ehdokkuuden levytyksestään Kenneth Fuchsin konsertosta "Eventide" Naxos-levymerkillä. Stacylle ovat säveltäneet teoksia myös muiden muassa Pēteris Vasks ja Stanisław Skrowaczewski.


title: Thomas Stacy

text: Stacy valmistui Eastman School of Musicista. Hän on maailman levytetyin englannintorvensoittaja. Hän on lisäksi levyttänyt Naxoksella oboe d’amorelle sävellettyjä konserttoja.


title: Terijoen Kiisto

text: Terijoen Kiisto oli terijokelainen urheilun yleisseura, joka perustettiin 24.11.1925 (rekisteröity 10.12.1926) nimellä Terijoen Painiseura. Painiseura järjesti kansallisia kilpailuja. Vähitellen seuran ohjelmaan otettiin muitakin lajeja ja 1929 seuran nimeksi muutettiin Terijoen Kiisto, jolla nimellä seura rekisteröitiin 4.12.1937. Vuonna 1920 perustettu Terijoen Urheilijat sulautui Kiistoon virallisesti vuonna 1936, kuten myös Terijoen Rajamaila. Vuonna 1934 perustettu Terijoen Urheiluveikot liittyi niin ikään Kiistoon vuonna 1938.


title: Terijoen Kiisto

text: Rajakomendantti Ilo E. Schroeder (Syväri) oli mukana seuran johdossa perustamisesta lähtien vuoteen 1934. Voimistelunopettaja Schroeder oli ollut Tukholman olympiakisoissa Suomen voimistelujoukkueen toisena johtajana.


title: Terijoen Kiisto

text: 1930-luvulla Kiistosta kehittyi yksi maan parhaita yleisurheiluseuroja. Vuosina 1934-1937 Kiistoa edustanut Vilho Hänninen oli maan parhaita vauhdittomien hyppääjiä ja kiekonheittäjiä ja Tauno Peussa voitti 800 metrin Suomen mestaruuden 1937.


title: Terijoen Kiisto

text: Pesäpallossa Kiisto selvisi toiseksi korkeimmalle sarjatasolle, Välisarjaan 1938, jossa pelasi myös seuraavan kauden sijoittuen lohkonsa kolmanneksi Jyväskylän Kirin ja Kouvolan Pallonlyöjien jälkeen. Lisäksi Kiiston ohjelmaan kuului ainakin hiihto, nyrkkeily ja suunnistus.


title: Terijoen Kiisto

text: Monet terijokelaiset yhdistykset evakuoituivat Järvenpäähän talvisodan seurauksena ja jatkoivat toimintaansa siellä, mm. Martat ja Sos.-dem. Työväenyhdistys. Joidenkin lähteiden mukaan myös Kiisto.


title: Volodymyr Musalimov

text: Volodymyr Andrijovytš Musalimov (, , 31. joulukuuta 1944 Moskova, Venäjän SFNT – 3. marraskuuta 2013 Luhansk, Ukraina) oli ukrainalaistaustainen Neuvostoliittoa edustanut nyrkkeilijä ja olympiamitalisti.


title: Volodymyr Musalimov

text: 67 kilogramman painoluokassa kilpaillut Musalimov saavutti olympiapronssia Méxicossa 1968. Lisäksi hän saavutti EM-pronssia Bukarestissa 1969.


title: Volodymyr Musalimov

text: Musalimov kuoli 3. marraskuuta 2013, 68-vuotiaana.


title: Christian Davidsson

text: Christian Davidsson on ruotsalainen kontrafagotisti. Hän opiskeli Asger Svendsenin johdolla Malmön musiikkiakatemiassa ja voitti ensipalkinnon International Double Reed Societyn Fernand Gillet -kilpailussa Yhdysvalloissa vuonna 1985. Davidsson on soittanut Tukholman kuninkaallisissa filharmonikoissa, Kungliga Hovkapelletissa ja Malmön sinfoniaorkesterissa. Hän on myös opettanut Malmön musiikkiakatemiassa. Davidssonin levytysten joukossa on BIS-levymerkillä julkaistu kokoelma "The Romantic Bassoon", jolla kuullaan Johann Nepomuk Hummelin, Édouard du Puyn, Franz Danzin ja Carl Maria von Weberin teoksia fagotille ja orkesterille.


title: Arvi Katajavuori

text: Arvi Katajavuori (3. tammikuuta 1898 Helsinki – 13. huhtikuuta 1973 Lohja) oli suomalainen jalkapalloilija.


title: Arvi Katajavuori

text: Hän pelasi Suomen A-maajoukkueessa viisi ottelua vuosina 1922–1925. Seuratasolla Katajavuori edusti Helsingin Palloseuraa.


title: Arvi Katajavuori

text: Katajavuori valmistui ylioppilaaksi vuonna 1917 ja diplomi-insinööriksi Teknillisestä Korkeakoulusta vuonna 1922. Hän toimi Lohjan Kalkkitehdas Oy:n konepajakoulun rehtorina vuodesta 1929 eläkkeelle jäämiseensä vuoteen 1965 asti. Hän sai opetusneuvoksen arvonimen vuonna 1963.


title: Thorsten Österlund

text: Helge Thorsten Österlund (3. syyskuuta 1899 Turku − 5. kesäkuuta 1964 Riihimäki) oli suomalainen jalkapalloilija. Hän pelasi Suomen A-maajoukkueessa yhden ottelun vuonna 1923 Viroa vastaan. Österlundin seura oli Åbo IFK.


title: Thorsten Österlund

text: Åbo Akademista valmistunut Österlund oli ammatiltaan diplomi-insinööri, joka työskenteli teknillisenä johtajana Havi Oy:n palveluksessa Viipurissa ja Riihimäellä.


title: Untamo Kulmala

text: Untamo Kulmala (11. maaliskuuta 1905 − ?) oli suomalainen jalkapalloilija.


title: Untamo Kulmala

text: Hän pelasi Suomen A-maajoukkueessa neljä ottelua vuosina 1925–1927. Kulmalan seura oli Turun Palloseura.


title: Albert Flórián Stadion

text: Albert Flórián Stadion on Unkarin pääkaupungissa Budapestissa sijaitseva jalkapallostadion, joka on toiminut Ferencvárosin kotikenttänä. Myös Unkarin jalkapallomaajoukkue on pelannut stadionilla useita kotiotteluitaan. Se tunnettiin vuoteen 2007 saakka vieressä kulkevan kadun mukaan nimellä Üllői úti Stadion. Nykyisen nimensä stadion on saanut jalkapalloilija Albert Flóriánilta.


title: Albert Flórián Stadion

text: Stadion suljettiin keväällä 2013. Sen paikalle rakennetaan uusi 20 000 katsojan stadion, jonka on tarkoitus olla valmiina vuoden 2014 loppuun mennessä.


title: Benefon Q

text: Benefon Q oli suomalaisen Benefonin peruskuluttajalle suunnattu GSM-puhelin. Vuonna 2000 markkinoille tullessaan puhelin oli pienimpiä kaksitaajuuspuhelimia ja maksoi noin 3 000 markkaa. Laitteessa oli Microsoftin Mobile Explorer WAP-verkkoselain.


title: Benefon Q

text: Puhelimen ulkonäkö oli suorakulmainen ja metallinen. Hopeanharmaasta ABS-muovikuoresta ulostyöntyvä antenni alkoi olla tuolloin matkapuhelimissa jo harvinainen. Se vähensi puhelimen modernia vaikutelmaa mutta tarjosi toisaalta hyvän kuuluvuuden huonossa kentässä. Creadesign Oy:n Hannu Kähösen muotoilema Benefon Q palkittiin kunniamaininnalla vuoden 2001 Pro Finnish Design -kilpailussa.


title: Benefon Q

text: Puhelimen ominaisuuksiin kuuluivat muun muassa kalenteri ja tykkimiespeli. Se oli ensimmäisiä GSM-puhelimia, joilla oli mahdollista ketjuttaa tekstiviestejä 640 merkkiin saakka. Tekstiviestien kirjoittamista helpotti ennakoiva T9-tekstinsyöttö. Benefon Q tarjosi 40 valmista soittoääntä sekä värinähälytyksen, mutta kaiuttimen äänenlaatua ei pidetty hyvänä.


title: Benefon Gamma

text: Benefon Gamma oli suomalaisen Benefon Oyj:n ensimmäinen GSM-puhelin, joka saatiin markkinoille pitkän odottelun jälkeen vuonna 1997.


title: Benefon Gamma

text:
Creadesign Oy:n muotoilemaa puhelinta sai viitenä eri värivaihtoehtona. Puhelimessa oli suuri kolmirivinen grafiikkanäyttö, jonka kirjainkoko ja valikkosisältö oli valittavissa. PC:lle suunnitellun Benewin-ohjelman avulla puhelimeen oli mahdollista laatia henkilökohtainen puhelinmuistio, Benefon Maestro-ohjelmalla taas voi ”säveltää” oman soittoäänensä. Benefon Gamma sisälsi 150 muistipaikkaa.
Benefon-yhtiö kertoi Gamman lanseerauksen yhteydessä olevansa maailman pienin matkapuhelinyhtiö, joka on saanut aikaan oman GSM-puhelimen. Gamma oli kuitenkin markkinoiden kannalta pahasti myöhässä, liian isokokoinen ja tekniikaltaan jo osin vanhentunut markkinoille tullessaan. Jo lanseerausvuonna 1997 puhelimesta tuotiin markkinoille parannettu versio Gamma Gold, mutta puhelimen myynti jäi silti melko vähäiseksi.


title: Aachenin taistelu

text: Aachenin taistelu oli toisessa maailmansodassa Yhdysvaltain joukkojen suorittama hyökkäys Saksan maaperälle. Taistelu käytiin Aachenin kaupungin tienoilla ja se alkoi 2. lokakuuta 1944. Taistelu päättyi 21. lokakuuta yhdysvaltalaisjoukkojen voittoon ja saksalaisten antautumiseen kaupungissa. Taistelu kuitenkin hidasti merkittävästi liittoutuneiden etenemistä saksan maaperällä. Aachen oli sodan aikana ensimmäinen liittoutuneiden valtaama kaupunki Saksassa.


title: Juha Tenkanen

text: Juha Tapani Tenkanen (s. 3. toukokuuta 1978 Pori) on suomalainen jalkapalloilija.


title: Juha Tenkanen

text: Tenkanen edusti urallaan synnyinkaupunkinsa seuroja FC Jazzia, Musan Salamaa ja Porin Palloilijoita pelaten neljällä korkeimmalla sarjatasolla. Hän oli mukana Jazzin Veikkausliiga-joukkueessa jo kaudella 1996, muttei pelannut otteluakaan. Tenkanen pelasi ainoaksi jääneen pääsarjaottelunsa toisella Jazz-visiitillään kaudella 2001.


title: Teemu Pelttari

text: Teemu Pelttari (s. 4. tammikuuta 1986) on suomalainen jalkapalloilija, joka edustaa Musan Salamaa. Hän toimii myös seuran toiminnanjohtajana.


title: Teemu Pelttari

text: Pelttari on edustanut MuSan lisäksi myös FC Jazzia ja Kaskö Idrottsklubbia. Hän pelasi yhden Veikkausliiga-ottelun Jazzissa kaudella 2004.


title: Perseo l’invincibile

text: Perseo l’invincibile (”Voittamaton Perseus”; , ”Kivimiesten laakso”) on vuonna 1963 valmistunut italialais-espanjalainen seikkailuelokuva. Tyylilajiltaan mytologia-aiheista peplumia edustavan elokuvan on ohjannut Alberto De Martino. Sen sankaria Perseusta esittää yhdysvaltalainen Richard Harrison.


title: Perseo l’invincibile

text: Elokuva perustuu löyhästi kreikkalaisen mytologian kertomukseen Medusa-hirviön surmanneesta Perseuksesta. Argosin saartaman Serifosin kuningaskunnan ainoa suora kauppareitti merelle johtaa lohikäärmeen ja ihmiset kiveksi muuttavan Medusan asuttaman laakson kautta. Argosin kuningas Akrisios tarjoaa läpikukua maansa kautta, jos Serifosin kuninkaan tytär Andromeda menee naimisiin hänen poikansa Galenorin kanssa. Argosin kuningatar Danae, jonka edellisen miehen Akrisios on murhannut, ennustaa hänen kadonneen poikansa surmaavan Galenorin.


title: Perseo l’invincibile

text: Andromedaa tavoitteleva Galenor törmää paikalliseen kalastajaan Perseukseen, joka voittaa hänet kaksintaistelussa. Sen aikana Perseuksen olkapäästä paljastunut merkki osoittaa hänet Danaen pojaksi. Galenor kaappaa Andromedan, mutta Perseus pelastaa hänet ja saa tiedon syntyperästään. Maiden välisen sodan aikana Perseus surmaa Medusan ja vapauttaa tämän kiveksi muuttamat sotilaat, jotka auttavat Serifosin voittoon.


title: Perseo l’invincibile

text: Peplum-elokuvien kakkosketjun parhaimmistoon kuuluva "Perseo l’invincibile" muistetaan lähinnä Carlo Rambaldin suunnittelemien näyttävien hirviöiden ja Richard Harrisonin syvän inhimillisen näyttelijäsuorituksen ansiosta. Cinecittàn studioilla, trikkikuvauksella vuoristoksi muutetulla Tor Caldaralla sekä Espanjassa Madridin lähellä kuvatussa elokuvassa on myös joukko komeita ratsastuskohtauksia. Dialogin heikkoutta kompensoi elokuvan vauhdikkuus, joka eläinten lisäksi oli johtaa vahinkoihin myös näyttelijäkunnan keskuudessa. Erikoistehosteiden laatimiseen osallistui kauhuelokuvamestari Mario Bava.


title: Perseo l’invincibile

text: Elokuva tuotti Italiassa melko vaatimattomat 204 miljoonaa liiraa jättäen pääosansa esittäjän kokonaan vaille korvausta. Yhdysvalloissa se julkaistiin vain televisiossa nimellä "The Medusa Against the Son of Hercules" (”Medusa vastaan Herkuleen poika”) osana Embassy Picturesin "Sons of Hercules" -sarjaa. Alkuperäinen laajakangasversio on saatavilla First International Productionin ranskalaisena DVD:nä, joka sisältää myös italiankielisen ääniraidan.


title: Walcheren

text: Walcheren on Zeelandin maakunnassa Alankomaissa Schelden suistossa oleva maa-alue, joka on entinen saari ja nykyään kiinni Zuid-Bevelandissa.


title: Walcheren

text: Walcherenin alueella on kolme kuntaa:


title: Matti Pellonpää -palkinto

text: Matti Pellonpää -palkinto on vuonna 1999 perustettu elokuva-alan palkinto. Se jaetaan vuosittain Saarijärven elokuvakerhon järjestämässä elokuvatapahtumassa isänpäivän tienoilla. Palkinnolla pyritään edistämään kunnianhimoisen valkokangaselokuvan katsomista ja elokuvakulttuurin kehittymistä.


title: Teräsbetoni

text: Teräsbetoni on rakennusmateriaali, jossa teräskehikon päälle valetaan betoni. Teräsbetonirakenteet on suunniteltu siten, että betoni ja raudoitus toimimalla yhdessä kestävät betoniin kohdistuvat rasitukset. Kovettunut betoni kestää yksistään hyvin puristusvoimia, mutta vetorasitusta vain kymmenesosan siitä. Tätä heikkoutta pystytään korjaamaan teräksen paremmilla jousto-ominaisuuksilla. Teräs ja betoni ovat lämpölaajenemisominaisuuksiltaan hyvin lähellä toisiaan, jolloin lämpötilanmuutokset eivät aiheuta teräsbetonirakenteisiin suurta sisäistä painetta.


title: Teatteri Reipas Irma

text: Teatteri Reipas Irma on vuonna 1994 perustettu helsinkiläinen ammatti- ja harrastajavoimin toimiva näyttämötaiteen ryhmä.


title: Teatteri Reipas Irma

text:
Teatteri Reipas Irma aloitti toimintansa vuonna 1994 helsinkiläisen, omaehtoista kulttuuri- ja kansalaistoimintaa edistävän ja silloin vielä talonvaltausliikkeenä tunnetun Oranssi ry:n harrastajaryhmänä. Sillä on edelleen yhteistyötä Oranssin kanssa, mutta nykyisin Reipas Irma jalkautuu useimmiten projektiluonteisesti muihin tiloihin ja toimii eri yhteistyökumppaneiden kanssa. Teatteri Reipas Irma järjestää esitystensä ohella myös yksityisesityksiä ja koulutuksia.
Teatteri Reipas Irman esitys Sataa kaatamalla palkittiin 400 euron kannustuspalkinnolla Seinäjoen Harrastajateatterikesän katselmuksessa vuonna 2010. Palkinto myönnettiin "aiheensa näköisestä, rohkeasta esityksestä".


title: Lorde

text: Ella Maria Lani Yelich-O'Connor (s. 7. marraskuuta 1996 Auckland, Uusi-Seelanti), tunnetaan paremmin taiteilijanimellä Lorde, on uusiseelantilainen laulaja-lauluntekijä. Hänen ensimmäinen EP-levynsä, "The Love Club", julkaistiin marraskuussa 2012, ja sen ensimmäinen single, ”Royals”, debytoi sekä "New Zealand Top 40" että "Billboard" Hot 100 -listojen ensimmäisellä sijalla. Kappale palkittiin Grammy-gaalassa 2014 vuoden kappaleen ja parhaan pop-sooloesityksen Grammy-palkinnoilla.


title: Lorde

text: Lorden esikoisalbumi "Pure Heroine" julkaistiin syyskuussa 2013. Hän on myös tehnyt tunnuskappaleen ”Yellow Flicker Beat” elokuvaan "Nälkäpeli – Matkijanärhi, osa 1". Se oli ehdolla Golden Globe -palkinnon saajaksi vuonna 2014 kategoriassa "Best Original Song".


title: Okean Elzy

text: Okean Elzy () on ukrainalainen rockyhtye. Sen kaikki sanoitukset ovat ukrainankielisiä, mutta yhtye on kiertänyt myös Venäjällä, Länsi-Euroopassa ja Pohjois-Amerikassa. Okean Elzy on perustettu Lvivissä vuonna 1994. Se esiintyi samalla lavalla Deep Purplen kanssa vuonna 1996. Debyyttialbumi "Tam de nas nema" ilmestyi loppuvuodesta 1998. Huhtikuussa 2007 Okean Elzy voitti FUZZ-lehden palkinnon parhaana rockyhtyeenä.


title: Dolores Claman

text: Dolores Olga Claman (s. 6. heinäkuuta 1927 Vancouver) on kanadalainen säveltäjä ja pianisti. Hänen äitinsä oli operettilaulaja. Claman aloitti pianonsoiton opinnot Vancouverissa ja opiskeli sitten musiikkia ja draamaa Etelä-Kalifornian yliopistossa. Stipendillä hän pääsi vielä Juilliard School of Musiciin. Hänen opettajiaan olivat siellä pianonsoitossa Rosina Lhévinne ja Edward Steuermann sekä sävellyksessä Vittorio Giannini ja Bernard Wagenaar. Clamanin ensimmäisiä suuria teoksia olivat baletti "Le Rêve fantasque" (1950) ja musiikkikomedia "Timber!" (1952).


title: Dolores Claman

text: Vuonna 1953 Claman lähti Lontooseen, jossa hän sävelsi musiikkia ITV:lle ja West End -revyisiin. Vuonna 1957 Claman meni naimisiin Richard Morrisin kanssa. Morris kirjoitti sanoitukset suurimpaan osaan hänen tulevista töistään. Pari muutti Torontoon 1958. Yhdessä Claman ja Morris tekivät noin 3 000 jingleä seuraavien kolmenkymmenen vuoden aikana ja voittivat yli 40 kansainvälistä palkintoa. 1970-luvun puolestavälistä alkaen he jakoivat aikansa Euroopan (yleensä Lontoon ja Espanjan) sekä Vancouverin välillä.


title: Dolores Claman

text: Clamanin ja Morrisin musikaaleja olivat "Mr Scrooge" (1963) ja "In the Klondike" (1968). He työskentelivät myös elokuvissa, dokumenteissa ja televisiosarjoissa. Heidän musiikkinsa elokuvaan "A Place to Stand" (1967) sai Oscar-palkinnon. Clamanin tunnetuimpiin sävellyksiin kuuluu tämän lisäksi "Hockey Night in Canadan" teema. Teema otettiin Canadian Songwriters Hall of Fameen vuonna 2010. Claman teki yhteistyötä paitsi Morrisin, myös Jerry ja Rudy Tothin sekä Howard Cablen ja Neil Chotemin kanssa.


title: Dolores Claman

text: Claman sävelsi pianolle "Primitive Dancen" (1945). Hänen tuotantoonsa kuuluu myös lauluja James Joycen teksteihin ja preludi orkesterille.


title: Elisabet Pyhä

text: Elisabet Pyhä eli Elisabet Thüringeniläinen (, , (7. heinäkuuta 1207 – 17. marraskuuta 1231 oli unkarilainen prinsessa, Unkarin kuningas Andreas II:n tytär ja Thüringenin maakreivi Ludvig IV:n puoliso, josta on tullut katolisen kirkon suuresti kunnioittama pyhimys. Elisabet solmi avioliiton 14-vuotiaana ja jäi leskeksi 20-vuotiaana. Aviomiehensä kuoleman jälkeen hän luovutti lapsensa toisten huostaan ja saatuaan myötäjäisensä takaisin hän käytti rahat rakennuttaen sairaalan, jossa hän itse hoiti sairaita. Hänestä tuli kristillisen lähimmäisenrakkauden symboli, ja hänen kuoltuaan 24-vuotiaana hänet kanonisoitiin lyhyen ajan kuluttua pyhimykseksi.


title: Elisabet Pyhä

text: Elisabet oli Unkarin kuningas Andreas II:n ja Gertrud Meranialaisen tytär. Hänen äitinsä sisar oli Pyhä Hedvig Sleesialainen, Sleesian herttuan Henrik I:n puoliso. Hänen esivanhempiinsa kuului monia huomattavia eurooppalaisia hallitsijoita kuten Kiovan Venäjän hallitsija Vladimir Suuri. Perimätiedon mukaan Elisabet syntyi Sárospatakin linnassa Unkarissa 7. heinäkuuta 1207. Toisten tietojen mukaan hän olisi syntynyt Pozsonyssä, nykyisessä Bratislavassa, jossa hän asui Posoniumin linnassa nelivuotiaaksi saakka.


title: Elisabet Pyhä

text: Unkarissa kirkollisessa virassa toimineen fransiskaanimunkki Osvaldus de Lasson vuonna 1497 painattama vala on varhaisin tunnettu lähde, jossa Sárospatak mainitaan Elisabetin syntymäpaikkana, mahdollisesti paikallisen perimätiedon nojalla. Tiedon luotettavuutta voidaan kuitenkin epäillä, sillä Osvaldus sijoitti myös jäljempänä mainitun ruusujen ihmeen Elisabetin lapsuuteen Saróspatakiin, ja hänen mukaansa Elisabet olisi muuttanut pois Unkarista jo viisivuotiaana.


title: Elisabet Pyhä

text:
Elisabet vietiin Thüringenin hallitsijan hoviin keski-Saksaan, jossa hänet kihlattiin Ludvigille, maakreivin pojalle, joka myöhemmin loi poliittisia siteitä hallitsijasukujen välille. Thüringenin hovissa Elisabet tutustui paikalliseen kieleen ja kulttuuriin.
Vuonna 1221 Elisabet solmi 14-vuotiaana avioliiton prinssi Ludvigin kanssa, joka samana vuonna kruunattiin maakreiviksi nimellä Ludvig IV, ja avioliitto oli ilmeisesti onnellinen. Avioliiton aikanakin hän teki laupeudentöitä muun muassa kehräämällä villaa köyhien vaatettamiseksi. Vuonna 1223 hoviin saapuivat fransiskaanimunkit, ja tällöin teini-ikäinen Elisabet ei ainoastaan tutustunut Franciscus Assisilaisen ihanteen vaan alkoi myös elää niiden mukaan. Ludvig ei pahastunut vaimonsa laupeudenharjoituksista, sillä hän uskoi, että hänen varallisuutensa jakaminen köyhille tuottaisi iankaikkisen palkinnon. Thúringenissä Ludvigiakin kunnioitetaan pyhimyksenä, vaikka kirkko ei ole häntä koskaan kanonisoinut.


title: Elisabet Pyhä

text: Samoihin aikoihin katolinen pappi, myöhemmin inkvisiittori Konrad Marburgilainen tuli Elisabetin rippi-isäksi ja sai tähän huomattavan vaikutusvallan. Keväällä 1226, kun Thüringeniä koettelivat tulvat, nälänhätä ja kulkutaudit, Ludvig keisari Fredrik II:n järkkymättömänä kannattajana edusti keisaria keisarikunnan valtiopäivillä Cremonassa. Sillä aikaa Elisabet johti maakreivikunnan hallintoa ja jakoi almuja kaikkialla sen alueella, ja tällöin hän luovutti jopa hoviasunsa ja korunsa. Hän rakennutti 28 vuodetta sisältäneen sairaalan Wartburgin linnan läheisyyteen ja vieraili siellä päivittäin hoitamassa potilaita.


title: Elisabet Pyhä

text: Elisabetin elämä muuttui peruuttamattomasti 11. syyskuuta 1227, kun Ludvig kuoli kuumeeseen Otrantossa, Italiassa, lähdettyään kuudennelle ristiretkelle. Kuultuaan uutisen aviomiehensä kuolemasta Elisabetin kerrotaan sanoneen: ”Hän on kuollut. Hän on kuollut. Se on minulle ikään kuin koko maailma olisi kuollut tänään.” Ludvigin ruumis tuotiin Elisabetille vuonna 1228 ja haudattiin Reinhardsbrunnin luostarikirkkoon.


title: Elisabet Pyhä

text: Ludvigin kuoleman jälkeen valtaan nousi hänen veljensä Henrik Raspe, sillä Elisabetin vanhinkin lapsi, Hermann II (1222–1241), oli alaikäinen. Käytyään myötäjäisistään katkeraa kiistaa, jossa paavi Gregorius IX nimitti Konradin ajamaan hänen asiaansa, Elisabet jätti Wartburgin hovin ja muutti Marburgiin, Hesseniin.


title: Elisabet Pyhä

text: Erään Elisabetin palvelijan kanonisoinnin yhteydessä antaman lausunnon perusteella luultiin vuoteen 1888 saakka, että Elisabetin lanko, Henrik Raspe, olisi karkottanut Elisabetin Wartburgista. Vuonna 1888 muutamat tutkijat kuten Börner, Mielke, Wenck ja E. Michael kuitenkin osoittivat, että Elisabet poistui sieltä vapaaehtoisesti. Linnassa hän ei olisi voinut Konradin käskynalaisena syödä vain kunniallisin keinoin hankittua ruokaa.


title: Elisabet Pyhä

text: Aviomiehensä kuoleman jälkeen Elisabet teki Konradille juhlallisia valoja, jotka muistuttivat nunnalupausta. Näihin valoihin sisältyi selibaattilupaus sekä sitoumus täydellisesti totella Konradia rippi-isänä ja hengellisenä johtajana. Konradin vaikutuksesta Elisabet harjoitti mitä tuskallisinta askeesia, ja Konrad kohteli Elisabetia erittäin julmasti. Hänen määräyksestään Elisabetia on kerrottu rangaistun muun muassa pieksemisellä, ja hänen käskystään Elisabet myös karkotti kolme lastaan. Selibaattilupaus osoittautui myös esteeksi Elisabetin perheen poliittisille hankkeille. Elisabetia pidettiin käytännössä panttivankina Pottensteinissä, Baijerissa, hänen enonsa piispa Ekbertin linnassa, jotta hänet olisi saatu avioitumaan uudestaan. Elisabet kuitenkin piti kiinni valastaan ja uhkasi jopa leikata nenänsä irti, jotta kukaan mies ei pitäisi häntä tarpeeksi viehättävänä naidakseen hänet.


title: Elisabet Pyhä

text: Elisabetin toinen lapsi Sofia (1224–1275) avioitui Brabantin kreivi Henrik II:n kanssa, ja hänestä polveutuvat Hessenin maakreivit, sillä Thüringenin perimyssodassa hän voitti Hessenin pojalleen Henrik I:lle. Elisabetin kolmas lapsi Gertrud Altenbergilainen (1227–1297) syntyi muutamia viikkoja isänsä kuoleman jälkeen; hänestä tuli Altenbergin luostarin abbedissa.


title: Elisabet Pyhä

text: Elisabet rakennutti myötäjäisrahoillaan Marburgiin köyhille ja sairaille hoitolaitoksen, jossa hän läheisineen piti heistä huolta. Hänen kanonisointiprosessinsa yhteydessä kirjoitettu virallinen elämäkerta kuvaa sitä, kuinka hän hoiti sairaita ja jakoi edelleen rahaa köyhille. Vuonna 1231 hän kuoli Marburgissa 24 vuoden iässä.


title: Elisabet Pyhä

text: Elisabetin kuoleman jälkeen hänen on yleisesti uskottu kuuluneen fransiskaanien kolmanteen sääntökuntaan, joskaan ei ole varmaa, kuuluiko hän todella siihen. On kuitenkin huomattava, että kolmas sääntökunta oli silloin uusi tulokas fransiskaaniliikkeessä, eikä mitään virallista rituaalia ollut vielä vahvistettu. Elisabet oli kuitenkin käynyt läpi vihkimisseremonian, jossa hän sai fransiskaanien nunna-asun uuden elämäntapansa merkiksi.


title: Elisabet Pyhä

text: Pian Elisabetin kuoleman jälkeen hänen haudallaan sairaalan kirkossa kerrottiin tapahtuneen ihmeitä, varsinkin ihmeparantumisia. Konradin aloitteesta ja paavin käskystä alettiin tutkia niitä, jotka olivat parantuneet elokuun 1232 ja tammikuun 1235 välisenä aikana. Tutkimusten tuloksen liitteeksi laadittiin lyhyt Elisabetin elämäkerta, ja yhdessä hänen palvelijattariensa ja ystäviensä lausuntojen kanssa (jotka koottiin kirjaseksi nimeltä "Libellus de dictis quatuor ancillarum s. Elizabeth confectus") ne riittivät siihen, että Elisabet julistettiin pyhimykseksi jo 27. toukokuuta 1235 Perugiassa. Asiaan epäilemättä vaikutti myös hänen perheensä vaikutusvalta. Varsin pian hänen kuolemansa jälkeen kaikkialla Saksassa ilmestyi hagiografisia tekstejä, joista kuuluisin on Dietrich von Apoldan vuosien 1289 ja 1297 välillä kirjoittama "Vita S. Elisabeth".


title: Elisabet Pyhä

text: Elisabetin kanonisoi paavi Gregorius IX. Paavillinen bulla, jossa hänet julistettiin pyhimykseksi, on näytteillä Wienin Deutschordenskirchen aarrekammiossa. Hänen ruumiinsa asetettiin kultaiseen pyhäinjäännöslippaaseen, joka on yhä nähtävillä Marburgin Elisabetin kirkossa. Uskonpuhdistusaikana hänen jälkeläisensä, maakreivi Filip I kuitenkin poisti ruumiin lippaasta. Marburgin Elisabetin kirkko on nykyisin protestanttinen kirkko, mutta jotkin osat siitä on erotettu katolista palvontaa varten. Marburgista tuli Saksalaisen ritarikunnan keskus, ja se omaksui Pyhän Elisabetin toissijaiseksi suojeluspyhimyksekseen. Ritarikunta pysyi Marburgissa, kunnes Napoleon I hajotti sen vuonna 1803.


title: Elisabet Pyhä

text: Se seikka, että Elisabetin on otaksuttu kuuluneen Fransiskaanien kolmanteen sääntökuntaan, on osaltaan levittänyt hänen kulttiaan. Myös Franciscus Assisilainen sai tietää, että hän oli avustanut Thüringeniin lähetettyjä fransiskaanimunkkeja, ja vähän ennen kuolemaansa vuonna 1226 Franciscus lähettikin Elisabetille henkilökohtaisen siunausviestin. Kanonisoinnin yhteydessä Elisabetista tuli kolmannen sääntökunnan suojeluspyhimys yhdessä Ranskan kuningas Ludvig IX Pyhän kanssa.


title: Elisabet Pyhä

text: Pyhän Elisabetin pyhäinjäännöslippaasta tuli 1300-luvulla ja 1400-luvun alussa yksi Saksan tärkeimmistä pyhiinvaelluspaikoista. Hänen kulttinsa suosio kuitenkin alkoi 1400-luvulla hiipua, joskin hän edelleen aateliston suuressa suosiossaan, koska monet Saksan johtavat aatelissuvut polveutuivat hänen tyttärestään Sofiasta. Mutta 300 vuotta Elisabetin kuoleman jälkeen yksi hänen monista jälkeläisistään, Hessenin maakreivi Filip I, joka kuului protestanttisen uskonpuhdistuksen johtajiin ja oli yksi Martti Lutherin huomattavimmista kannattajista, ryösti Marburgin kirkon ja vaati Saksalaista ritarikuntaa luovuttamaan Elisabetin luut, jotta hän voisi hajottaa pyhäinjäännökset ja siten tehdä lopun jo muutoinkin vähenemässä olleista pyhiinvaelluksista Marburgiin. Filip poisti myös kruunatun agaateilla koristellun maljan, jossa Pyhän Elisabetin pää oli, mutta palautti sen joutuaan keisari Kaarle V:n vangitsemaksi. Myöhemmin kolmikymmenvuotisessa sodassa Ruotsin sotajoukot ryöstivät maljan, ja se on nykyisin näytteillä Ruotsin historiallisessa museossa Tukholmassa. Pyhän Elisabetin kallo ja jotkin hänen luunsa ovat näkyvillä Pyhän Elisabetin konventissa Wienissä; joitakin pyhäinjäännöksiä on edelleen pyhäinjäännöslippaassa Marburgissa.


title: Elisabet Pyhä

text: Pyhä Elisabet on usein kuvattu kantamassa leipäkoria tai jotakin muuta ruokaa tai juomaa, minkä kuvaa hänen omistautumistaan köyhien ja nälkäisten auttamiseksi.


title: Elisabet Pyhä

text: Elisabet tunnetaan ehkä parhaiten "ruusujen ihmeestä". Viedessään salaa köyhille leipää hänen kerrotaan kohdanneen aviomiehensä Ludvigin metsästysseurassa. Jotta säätyläiset eivät epäilisi hänen varastaneen linnan aarteita, Ludvig pyysi puolisoaan näyttämään, mitä hän oli piilottanut takkinsa alle. Samalla hetkellä takki avautui ja näkyviin tuli valkoisia ja punaisia ruusuja, jotka saivat Ludvigin vakuuttuneeksi siitä, että Jumalan suojeleva käsi oli toiminnassa. Elisabetin elämäkerran ("vitae") mukaan Ludvigia eivät hänen puolisonsa laupeudentyöt koskaan häirinneet ja hän kannatti niitä aina. Tarinan joissakin versioissa Ludvigin veli Henrik Raspe epäili häntä varkaaksi. Ruusut on tavallisimmin kuvattu pyhimystä esittävässä kirkollisessa taiteessa.


title: Elisabet Pyhä

text: Toinen tunnettu tarina Pyhästä Elisabetista, joka sekin esiintyy Dietrich of Apoldan "Vita"-teoksessa, kertoo, kuinka hän hän salli spitaalisen Helias von Eisenachin levätä vuoteessa, joka oli hänen ja hänen aviomiehensä yhteinen. Hänen anoppinsa kauhistui ja kertoi asiasta Ludvigille heti tämän palattua kotiin. Kun Ludvig raivoissaan poisti vuodevaatteet, samalla hetkellä "Kaikkivaltias Jumala avasi hänen sielunsa silmät, ja spitaalisen sijasta hän näki Kristuksen hahmon ristiinnaulittuna levittäytyneenä vuoteen ylle. Tämä tarina esiintyy Franz Lisztin oratoriossa Elisabetista.


title: Elisabet Pyhä

text:
Elisabet kuoli 17. marraskuuta ja haudattiin kaksi päivää myöhemmin. Hänen muistopäivänsä katolisessa pyhimyskalenterissa oli vuosisatojen ajan hautajaisten vuosipäivänä 19. marraskuuta, joka nykyäänkin on muun muassa Suomessa Elisabetin ja sen muunnelmien kuten Liisan nimipäivä.
Vuonna 1969 katolinen kirkko kuitenkin siirsi muistopäivän hänen kuolinpäiväänsä 17. marraskuuta.


title: Elisabet Pyhä

text: Marburgissa vuosi 2007 julistettiin "Elisabetin vuodeksi". Koko vuoden ajan järjestettiin tapahtumia Elisabetin elämän ja tekojen muistoksi, ja ne huipentuivat koko kaupungin laajuisiin juhliin hänen syntymänsä 800-vuotispäivänä 7. heinäkuuta 2007. Pyhiinvaeltajia saapui paikalle kaikkialta maailmasta, ja illalla Elisabetin kirkossa pidettiin erityinen jumalanpalvelus hänen muistokseen.


title: Elisabet Pyhä

text: Vuonna 2007 sävellettiin Elisabetin elämään perustuva musikaali "Elisabeth--die Legende einer Heiligen" ("Elisabet – pyhimyksen legenda"). Siinä Sabrina Veckerlin esitti Elisabetia, Armin Kahn Ludvigia ja Chris Murray Konradia, ja se sai kantaesityksensä Eisenachissa vuonna 2007. Sitä esitettiin Eisenachissa ja Marburgissa kahden vuoden ajan, viimeisen kerran Eisenachissa heinäkuussa 2009.


title: Pyhä Elisabet

text: Pyhä Elisabet voi tarkoittaa seuraavia:


title: Lillehammer Olympiske Bob- og Akebane

text: Lillehammer Olympiske Bob- og Akebane on kelkkailurata Hunderfossenin kylässä Lillehammerissa Norjassa. Se rakennettiin vuoden 1994 talviolympialaisia varten.


title: Richard Harrison

text: Richard Harrison (26. toukokuuta 1935 Salt Lake City) on yhdysvaltalainen elokuvanäyttelijä.


title: Richard Harrison

text: Kehonrakennusta harrastanut hyvävartaloinen ja kirkasotsainen Harrison teki muutamia sivurooleja Hollywoodissa ja siirtyi 1960-luvun alussa Italiaan, jossa hän esiintyi lukuisten eri lajityyppejä edustavien viihde-elokuvien tähtenä. Niistä tunnetuimpia ovat peplum-filmi "Voittamaton gladiaattori" ("Il gladiatore invincibile") ja spagettiwestern "El rojo" (1966). Myöhemmin Harrison näytteli monissa b-elokuvissa eri puolilla maailmaa ja teki 1980-luvulla kokonaisen ninja-elokuvien sarjan Hongkongissa. Harrison itse vitsaili, että hänen suurin antinsa elokuvataiteelle oli kieltäytyminen Sergio Leonen "Kourallinen dollareita" -spagettiwesternin pääosasta, joka nosti Clint Eastwoodin maailmanmaineeseen.


title: Pavel Vrba

text: Pavel Vrba (s. 6. joulukuuta 1963) on tšekkiläinen jalkapallovalmentaja ja entinen pelaaja. Kesästä 2017 lähtien hän on toiminut FC Viktoria Plzeňin päävalmentajana.


title: Pavel Vrba

text: Vrba on tullut tunnetuksi hyökkäävää jalkapalloa suosivasta pelitavastaan.


title: Pavel Vrba

text: Vrba aloitti pelaajauransa FC Přerovin juniorina 1970-luvulla. Hän edusti juniorina myös FK Baník Ostravaa. Ammattilaisuran Vrba aloitti 1. SK Prostějovissa vuonna 1981. Hän edusti myös RH Chebiä ja Baník Ostravaa, kunnes siirtyi vuonna 1985 Banik Havířoviin. Vrba edusti seuraa kahdeksan vuotta palaten vielä uransa viimeiseksi kaudeksi 1993/94 kasvattajaseuraansa FC Přeroviin.


title: Pavel Vrba

text: Vrban valmennusura alkoi FC Přerovissa vuonna 1994. Hän valmensi seuraa kaksi kautta kunnes siirtyi Baník Ostravan apulaisvalmentajaksi. Hän työskenteli seurassa kahdeksan vuoden ajan ja oli voittamassa Tšekin mestaruutta kaudella 2003/04. Hän toimi toukokuussa 2003 lyhyen aikaa myös seuran päävalmentajana. Mestaruuskauden jälkeen Vrba siirtyi slovakialaisen FK Púchovin päävalmentajaksi. Tunnetuksi Vrban teki menestys MŠK Žilinan päävalmentajana, kun hän johdatti seuran Slovakian mestariksi kaudella 2006/07. Hän toimi tehtävänsä ohella myös Slovakian jalkapallomaajoukkueen apulaisvalmentajana 2006–2008.


title: Pavel Vrba

text: Kotimaahansa Vrba palasi lokakuussa 2008 FC Viktoria Plzeňin päävalmentajaksi. Vrban johdolla Viktoria nousi Tšekin jalkapalloa dominoivaksi seuraksi 2010-luvun taitteessa. Seura voitti Tšekin cup-mestaruuden 2010 ja liigamestaruuden 2011 sekä 2013. Vrban alaisuudessa Viktoria pääsi myös europeleihin ensimmäistä kertaa kauden 1971/72 jälkeen. Kaudella 2011/12 seura pelasi Mestarien liigan lohkovaiheessa, jonne se selvisi toistamiseen kaudella 2013/14. Marraskuussa 2013 Vrba ilmoitti jättävänsä Viktorian joulukuun puolivälissä, kun Mestarien liigan lohkovaihe päättyy. Hän siirtyi tammikuussa 2014 Tšekin jalkapallomaajoukkueen päävalmentajaksi.


title: Pavel Vrba

text: Vrban johdolla Tšekki aloitti EM2016-karsinnat voittamalla Alankomaat ja Turkin 2–1. Myöhemmin Latvialle kärsitystä yllätystappiosta huolimatta Vrban luotsaama Tšekki varmisti kaksi kierrosta ennen loppua paikkansa EM-lopputurnauksessa. Lopputurnauksessa Tšekki pelasi samassa lohkossa Espanjan, Kroatian ja Turkin kanssa. Vrban suojatit taistelivat hyvin avausottelussa Espanjaa vastaan, mutta hävisivät Gerard Piquen loppuhetken maalilla 1–0. Toisessa ottelussa Tšekki nousi dramaattisten vaiheiden jälkeen 2–0 tappioasemasta tasoihin Kroatiaa vastaan, kun kroaattien katsomonosasta kentälle heitetyt soihdut sotkivat joukkueen pelaamisen. Voitto Turkista olisi vienyt tšekit jatkopeleihin, mutta Turkki rankaisi hyvin hyökännyttä Tšekkiä vastaiskuista ja voitti ottelun 2–0. Näin Vrban joukkueen tie katkesi turnauksessa lohkovaiheeseen.


title: Pavel Vrba

text: Vrba jätti maajoukkuevalmentajan tehtävät EM-kisojen jälkeen ja siirtyi Venäjä liigassa pelaavan FK Anži Mahatškalan päävalmentajaksi. Seura pelasi Vrban johdolla keskinkertaisesti ja oli talvitauolle mennessä liigassa sijalla 11. Seurajohto erotti Vrban tehtävistään 30. joulukuuta 2016.


title: Pavel Vrba

text: Kesäkuussa 2017 Vrba palasi FC Viktoria Plzeňin päävalmentajaksi kolmivuotisella sopimuksella.


title: Sekamitat

text: Sekamitat () eli "Epigrammit" (, "Epigrammata") oli Diogenes Laertioksen kirjoittama kokoelma epigrammeja. Teoksen runot käsittelivät kuuluisia edesmenneitä miehiä, ja teoksen nimen mukaisesti epigrammit oli kirjoitettu eri runomitoissa ja rytmeissä.


title: Sekamitat

text: Diogeneen epigrammikokoelma ei ole säilynyt nykyaikaan. Diogenes on ilmeisesti sisällyttänyt joitakin omia runojaan tunnetumpaan filosofien elämäkertoja kokoavaan teokseensa "Merkittävien filosofien elämät ja opit", ja hän myös viittaa siinä runokokoelmaansa useita kertoja. Bysantin aikana joitakin kokoelman runoja otettiin mukaan "Kreikkalaiseen antologiaan".


title: Sekamitat

text: Yksi epigrammien pääteemoista on ilmeisesti ollut jonkun merkittävän henkilön, kuten filosofin, kuolema. Esimerkiksi Thaleelle Diogenes kirjoitti näin (alkukielessä runomittana eleginen distikon):


title: Sekamitat

text: Diogeneen runous ei yleisesti ole saanut tutkijoilta erityisen kiittäviä arvosteluja, vaikkakin parhaita epigrammeja on luonnehdittu sattuviksi ja joidenkin sisällöstä on ollut hyötyä antiikintutkimuksen kannalta. Diogeneeseen ja tämän tuotantoon erityisen kriittisesti suhtautunut Friedrich Nietzsche esitti, että Diogenes olisi kirjoittanut (tai enimmäkseen kopioinut) koko filosofian historiansa lähinnä säilyttääkseen omat runonsa jälkipolville osana teosta; hän nimittäin tiesi, etteivät hänen keskinkertaiset runonsa muutoin säilyisi. Nietzschen näkemys on kuitenkin täysin spekulatiivinen ja vailla filologisia perusteluja.


title: Filmfare Awards 2011

text: Filmfare Awards 2011 oli 29. tammikuuta 2012 Mumbaissa pidetty tilaisuus, jossa palkittiin vuoden 2011 parhaat hindinkieliset elokuvat. Se oli järjestyksessään 57. Filmfare Awards -tilaisuus.


title: Tina(II)kloridi

text: Tina(II)kloridi (SnCl) on tina- ja kloridi-ionien muodostama epäorgaaninen ioniyhdiste. Yhdistettä käytetään muun muassa pelkistimenä ja päällystettäessä metallipintoja tinalla elektrolyyttisesti. Tina(II)kloridi on tärkein tina(II)suoloista.


title: Tina(II)kloridi

text: Tina(II)kloridi on huoneenlämpötilassa kiinteää valkoista ainetta. Kidevedettömän yhdisteen lisäksi tunnetaan myös kidevedellinen dihydraatti (SnCl·2HO). Yhdiste liukenee helposti veteen ja myös moniin orgaanisiin liuottimiin, kuten etanoliin ja asetoniin. Kiinteänä yhdiste säilyy pitkiäkin aikoja hapettumatta, mutta liuokset hapettuvat helposti esimerkiksi ilman hapen vaikutuksesta tina(IV)kloridiksi. Laimeissa liuoksissa voi tapahtua myös hydrolyysiä niukkaliukoiseksi tinahydroksidikloridiksi (Sn(OH)Cl). Tämä voidaan ehkäistä lisäämällä liuokseen happoa, kuten suolahappoa. Tina(II)kloridi on suhteellisen vahva pelkistin, joka pelkistää muun muassa Fe-ionit Fe-ioneiksi. Alkalimetallikloridien kanssa yhdiste muodostaa triklorostannaatti- tai tetraklorostannaattisuoloja.


title: Tina(II)kloridi

text: Kidevedetöntä tina(II)kloridia valmistetaan kuuman tinan ja vetykloridikaasun välisellä reaktiolla, tinan ja kloorin välisellä reaktiolla tai pelkistämällä tina(IV)kloridia metallisen tinan avulla. Liuotettaessa tinaa suolahappoon ja haihdutettaessa liuos kuiviin yhdiste kiteytyy dihydraattina. Tina(II)klorididihydraatista voidaan saada kidevedetöntä yhdistettä kuuman vetykloridikaasun tai väkevän rikkihapon avulla.


title: Tina(II)kloridi

text: Tärkein tina(II)kloridin käyttö on metallien elektrolyyttinen pelkistäminen tinalla. Elektrolyysiseos koostuu sulasta tina(II)kloridin ja kaliumkloridin seoksesta. Yhdistettä käytetään huomattavia määriä orgaanisessa synteesissä pelkistimenä muun muassa väriaineiden valmistuksessa. Se pelkistää muun muassa aromaattiset nitroyhdisteet amiineiksi, alifaattiset nitroyhdisteet oksiimeiksi tai hydroksyyliamiineiksi ja nitriilit aldehydeiksi. Se on myös hyvä katalyytti useissa orgaanisissa reaktioissa. Tina(II)kloridia voidaan käyttää myös ruoan lisäaineena. Sen E-koodi on E512 ja Suomessa sen käyttö on sallittu vain säilykeparsassa.


title: Olli Ahonen

text: Olli Ahonen (s. 5. huhtikuuta 1979 Helsinki) on suomalainen uransa lopettanut jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 401 runkosarjaottelua tehopistein 44+53=97 ja keräten 104 jäähyminuuttia sekä 50 playoff-ottelua tehopistein 3+6=9 ja keräten neljä jäähyminuuttia. Ahonen oli pelityyliltään kahden suunnan "raataja".


title: Olli Ahonen

text: Ahosen ura päättyi vuonna 2006 olkapäävammaan hänen ollessa 27-vuotias. Hän toimii nykyisin finanssialalla.


title: Olli Ahonen

text: Ahonen oli Espoon Jääklubin kasvatti. Hän pelasi myöhemmät juniorivuotensa kuitenkin Helsingin IFK:ssa, jossa Ahonen voitti B-nuorten SM-pronssia vuonna 1996. HIFK:n SM-liigajoukkueessa hän debytoi kaudella 1997–1998, jolloin Ahonen pelasi siellä 14 runkosarja- ja viisi playoff-ottelua tehden kaksi osumaa. Hän voitti kauden päätteeksi Suomenmestaruuden. Varsinaisella tulokaskaudellaan 1998–1999 Ahonen teki 48 runkosarjaottelussa tehot 4+6=10 sekä 11 playoff-ottelussa tehot 1+1=2.


title: Olli Ahonen

text: Kaudeksi 2000–2001 Ahonen siirtyi JYPiin. Hän kärsi alkukauden selkävaivoista ja pelasi runkosarjan aikana vain 34 ottelua, mutta Ahonen osoittautui kuitenkin hyväksi kakkossentteriksi ja teki 12 tehopistettä. Hän onnistui samassa roolissa myös kaudella 2001–2002, joka jäi myöskin hieman rikkonaiseksi, kun Ahonen joutui vuoden 2002 alussa noin kuudeksi viikoksi sivuun leukamurtuman takia. Hänen teholukemansa +7 oli Jyri Marttisen ohella JYPin paras.


title: Olli Ahonen

text: Ahonen jatkoi kaudella 2002–2003 uraansa Espoo Bluesissa, jonka kanssa hän teki 2+1-vuotisen sopimuksen huhtikuussa 2002. Toisella Blues-kaudellaan 2003–2004 Ahonen teki SM-liigan yhden kauden piste-ennätyksensä tehoilla 12+11=23. Hän oli joukkueen kolmanneksi paras maalintekijä. Ahonen muodosti Bluesissa toimivan kakkosketjun Teemu Elomon ja Ladislav Kohnin kanssa. He lähtivät samalla koostumuksella kauteen 2004–2005, jolloin ketju ei kuitenkaan onnistunut samalla menestyksellä. Koko Blues kuitenkin pelasi heikon kauden ja jäi pudotuspelien ulkopuolelle.


title: Olli Ahonen

text: Kaudella 2005–2006 Ahonen putosi Bluesin sentterihierarkiassa ja teki vain seitsemän tehopistettä. Hän päätti pitää seuraavan kauden välivuotta olkapäävamman vuoksi,


title: Olli Ahonen

text: Ahonen pelasi alle 20-vuotiaiden MM-kilpailuissa vuosina 1998 ja 1999, joista ensimmäinen turnaus päättyi maailmanmestaruuteen. Jälkimmäisessä turnauksessa hän toimi Suomen kapteenina ja ykkössentterinä. Ahonen oli neljällä osumallaan joukkueen paras maalintekijä Eero Somervuoren kanssa. Hän pelasi myös alle 18-vuotiaiden EM-kilpailuissa vuonna 1997 voittaen Euroopan-mestaruuden. Ahonen on toiminut myös sekä Suomen alle 18-vuotiaiden että alle 17-vuotiaiden maajoukkueen kapteenina.


title: Olli Ahonen

text: Ahonen on pelannut myös Suomen A-maajoukkueessa kaudella 2003–2004. Hän teki A-maajoukkuedebyyttinsä Euro Hockey Tour -tasolla Sweden Hockey Gamesissa helmikuussa 2004.


title: Mustien ruusujen maa

text: Mustien ruusujen maa on Katri Alatalon fantasiatrilogia. Vaskikirjojen julkaisemasta sarjasta ovat ilmestyneet teokset "Karnin labyrintti" (2012) ja "Laulu kadonneesta saaresta" (2013). Kustantajan kuvauksen mukaan tarina on nuoren naisen kasvukertomus, joka kertoo toivosta ja etsimisestä. "Karnin labyrintti" oli Kuvastaja-palkintoehdokas.


title: Mustien ruusujen maa

text: Anne Leinonen kirjoitti "Tähtivaeltaja"-lehdessä Alatalon esikoisromaanin ammentavan aineksia perinteisestä fantasiasta. ”Pakkaa hämmennetään poistamalla ne tavallisimmat kliseet: suurta pahaa vastustajaa ei ainakaan ensimmäisessä osassa ole, maailmaa ei ehkä pelastetakaan ja ennustuksia ei lueta. Matka on henkilökohtainen ja kiehtova.” "Portin" Erkki Widenius antoi tunnustusta kirjan kielelle ja sujuvalle kerronalle. Risingshadow-sivuston Iivari Koutonen kirjoitti, että kirjassa näkyvät esikoisteoksen heikkoudet ja vahvuudet. Ympäristökuvaus on elävää ja henkilöhahmot kiinnostavia. Muun muassa nimistö olisi kuitenkin tarvinnut hiomista.


title: Hyvästä on helppo pitää

text: Hyvästä on helppo pitää: Esseitä kirjoista ja kulttuurista helppouden aikakautena on Markku Soikkelin vuonna 2007 julkaistu esseekokoelma kulttuurista ja kirjallisuudesta.


title: Hyvästä on helppo pitää

text: "Helsingin Sanomien" Jukka Koskelaisen mukaan kirjan kulttuurikritiikki tarkoittaa joskus huolimattomia yleistyksiä, mutta myös mainioita kiteytyksiä.


title: Lars M. Boström

text: Lars Mikael Boström (s. 4. marraskuuta 1920 Sipoo) on suomenruotsalainen runoilija.


title: Kameruninmetsäkutoja

text: Kameruninmetsäkutoja ("Ploceus batesi") on kutojien heimoon kuuluva varpuslintu.


title: Kameruninmetsäkutoja

text: Kameruninmetsäkutojaa tavataan harvinaisena Kamerunin etelä- ja länsiosissa. Sen kannaksi arvioidaan 350–1 500 yksilöä. Laji on vähenemässä elinympäristöjen tuhoutumisen takia, ja se on luokiteltu erittäin uhanalaiseksi.


title: Mustaleukakutoja

text: Mustaleukakutoja ("Ploceus nigrimentus") on kutojien heimoon kuuluva varpuslintu.


title: Mustaleukakutoja

text: Mustaleukakutojaa tavataan Angolassa, Kongossa ja Gabonissa. Lajin kannankehitys on vakaa, ja se on luokiteltu elinvoimaiseksi.


title: Eila Kurkela

text: Eila Margit Kurkela (s. 11. marraskuuta 1920 Viipuri) on suomalainen kirjailija.


title: Malawinkutoja

text: Malawinkutoja ("Ploceus bertrandi") on kutojien heimoon kuuluva varpuslintu.


title: Malawinkutoja

text: Malawinkutojaa tavataan Malawissa, Mosambikissa, Tansaniassa ja Sambiassa. Lajin kannankehitys on vakaa, ja se on luokiteltu elinvoimaiseksi.


title: Kaitanokkakutoja

text: Kaitanokkakutoja ("Ploceus pelzelni") on kutojien heimoon kuuluva varpuslintu.


title: Kaitanokkakutoja

text: Kaitanokkakutojaa tavataan hajanaisella alueella Afrikan länsi- keski- ja itäosissa. Lajin on kuvattu olevan yleinen, mutta paikallinen. Sen kannankehitys on vakaa, ja laji on luokiteltu elinvoimaiseksi.


title: God Is Dead?

text: God Is Dead? on heavy metal -yhtye Black Sabbathin kappale vuonna 2013 julkaistulta "13"-albumilta. Kappale julkaistiin ensimmäisenä singlenä albumilta, ja se on yhtyeen ensimmäinen Ozzy Osbournen kanssa julkaistu kappale sitten vuoden 1998. Kappaleen nimi ja kansikuva viittaavat Friedrich Nietzscheen, saksalaiseen filosofiin, joka kerran sanoi: ”Jumala on kuollut”.


title: God Is Dead?

text: Single saavutti 6. sijan UK Rock Charts -listalla. Suomessa se nousi virallisen singlelistan sijalle 19.


title: God Is Dead?

text: Kappale voitti myös Grammy palkinnon " Grammy Award for Best Metal Performance".


title: God Is Dead?

text: Kappaleen musiikkivideo julkaistiin 10. kesäkuuta 2013 ja sen ohjasi Peter Joseph, joka on "Zeitgeist"-elokuvien ohjaaja.


title: Gaboninkutoja

text: Gaboninkutoja ("Ploceus subpersonatus") on kutojien heimoon kuuluva varpuslintu.


title: Gaboninkutoja

text: Gaboninkutojaa tavataan Atlantin rannikkoalueella Angolassa, Kongossa, Kongon demokraattisessa tasavallassa ja Gabonissa. Lajin kannaksi arvioidaan 3 500–15 000 yksilöä. Gaboninkutoja on vähenemässä ja sen esiintymät sirpaloitumassa elinympäristöjen tuhoutumisen takia, ja laji on luokiteltu vaarantuneeksi.


title: Kerttukutoja

text: Kerttukutoja ("Ploceus luteolus") on kutojien heimoon kuuluva varpuslintu.


title: Kerttukutoja

text: Kerttukutojaa tavataan Afrikan länsi-, keski- ja itäosissa. Sen kannankehitys on vakaa, ja laji on luokiteltu elinvoimaiseksi.


title: Mirja Heikkilä (kirjailija)

text: Mirjam Elisabet Hedborg, kirjailijanimi Mirja Heikkilä (12. tammikuuta 1921 Viipuri – 30. kesäkuuta 2000 Turku) oli suomalainen kirjailija.


title: Mirja Heikkilä (kirjailija)

text: Heikkilä kirjoitti historiallisia romaaneja ("Aurajoen tytär","Unikankaren kellot","Verenpunainen vaakuna"), jotka sijoittuvat 1500- ja 1600-lukujen Turkuun. Viimeinen kirja työnimeltään "Rautatori" jäi käsikirjoitusvaiheeseen.


title: Sony Ericsson K700

text: Sony Ericsson K700 oli matkapuhelinvalmistaja Sony Ericssonin vuonna 2004 julkaisema matkapuhelin. Se oli seuraaja T630-mallille ja mallin K750 edeltäjä.


title: Axel Stenius

text: Axel Rudolf Gabriel Stenius (29. kesäkuuta 1857 Tohmajärvi – 8. syyskuuta 1928 Helsinki) oli suomalainen sotilas, opettaja ja musiikkialan vaikuttaja.


title: Axel Stenius

text: Steniuksen vanhemmat olivat nimismies Axel Garbriel Stenius ja Charlotte Louise Winter. Hän pääsi Haminan kadettikoulusta 1880 ja palveli seuraavasta vuodesta Vaasan tarkka-ampujapataljoonassa, lopulta komppanianpäällikkönä. 1898-1902 hän toimi Lohjan reservikomppanian päällikkönä. Armeijan palveluksesta Stenius erosi everstiluutnanttina. Upseerin työnsä ohella Stenius toimi Vaasassa ja 1890-1903 Hangossa kieltenopettajana. 1903-1927 hän oli Valtion rautateiden palveluksessa, ensin puutavarakonttorin ja sitten varastokonttorin esimiehenä. Steniuksesta tuli Vaasassa 1890-luvulla keskeinen musiikkielämän vaikuttaja, joka muodosti satahenkisen kuoron. Se piti 60-jäsenisen orkesterin kanssa useita suuria oratoriokonsertteja ja vieraili muun muassa Helsingissä. Stenius toimi lisäksi useiden laulujuhlien isäntänä. Helsinkiin muutettuaan hän jatkoi kuoronjohtajan uraansa, toimi Nya Pressenin musiikkiarvostelijana ja oli Svenska Oratorioföreningenin sekä 1918 asetetun sotilassoittokuntakomitean puheenjohtaja.


title: Axel Stenius

text: Steniuksen puoliso oli vuodesta 1886 Olga Wilhelmina Montin (k. 1928), joka oli aikaisemmin naimisissa apteekkari Karl Waldimir Henningin kanssa.


title: Oili Komonen

text: Olga Olivia (Oili) Komonen (14. tammikuuta 1921 Antrea – 7. heinäkuuta 2003 Helsinki) oli suomalainen kirjailija.


title: Oili Komonen

text: Komosen vanhemmat olivat maanviljelijä Aleksander Antreinpoika Komonen ja Helena Tallus. Hän oli naimisissa 1942–1967 Ilkka Kiianlinnan kanssa.


title: Ulla Spåre

text: Ulla Marita Forsström, kirjailijanimi Ulla Spåre (s. 22. tammikuuta 1921 Kouvola) on suomalainen ruotsin kielellä kirjoittanut nuortenkirjailija.


title: Vaskivuoren kalliomaalaus

text: Vaskivuoren kalliomaalaus sijaitsee Luumäellä Elkiänjärven itärannalla Etelä-Karjalassa. Kalliomaalausalue käsittää useita paikkoja noin 100 metrin matkalla, mutta löydettyjen merkkien lukumäärä on vähäinen. Maalaukset on ajoitettu kivikauden loppuun tai pronssikauden alkuun ja ne löysivät Timo Miettinen vuonna 1980.


title: Vaskivuoren kalliomaalaus

text: Maalauskohde sijaitsee Salpausselästä etelään ja kuuluu sen eteläiseen järvirikkoiseen alueeseen. Kallio laskee jyrkkänä Vaskivuoren kylkeä alas Elkiäjärveen sen koillisrannalla. Jyrkkyydestä johtuen maalauksille pääsee vain vesitse tai jäätä pitkin (kuva ). Seinämä aukeaa länsilounaaseen.


title: Vaskivuoren kalliomaalaus

text: Maalausalue on noin 100 metriä pitkä ja maalatut kohdat sijaitsevat pääosin 1−1,8 metriä vedenpinnan yläpuolella. Yksi punaväriläiskistä sijaitsee yli 2 metrin korkeudella. Maalauksia on löydetty neljästä eri kohdasta.


title: Vaskivuoren kalliomaalaus

text: Pohjoisin maalauskenttä (A) käsittää muutamia pystysuuntaisia punajälkiä, jotka saattavat esittää ihmisiä, ja niiden eteläpuolella on toinen tuhoutunut maalauskohta (B). Kentässä C, joka sijaitsee noin 70 metriä etelään, on tunnistettu ihmishahmo, joka on 42 senttimetriä pitkä. Sen kädet on maalattu alas suuntautuvina kaarina ja sen jalat ovat koukkupolvisia. Pää jatkaa suoraa vartaloa päättyen viivana. Digitaalivalokuvien värikylläisyyttä lisäämällä paljastuu ihmisen yläpuolelta vielä toinen, mutta muodoltaan erityyppinen ihmishahmo, joka on lähes tuhoutunut. Viimeinen kenttä D sijaitsee etelässä noin parinkymmenen metrin päässä kentästä C ja on aivan kallion alaosassa. Muutaman kuviokatkelman yläpuolella on hioutunut kivihylly, jossa on punaväriä tai luontaista kivenpunaa. Sitä epäillään punamaalin valmistuspaikaksi. Suurin osa kuvioista ovat suttaantuneita, mutta yhdessä kohtaa on kaksi vierekkäin maalattua sik-sak-kuviota, joiden päistä erkanee viistosti ulos ulokkeita. Näitä voisi kutsua käärmeiksi, joista oikeanpuoleinen on pitempi.


title: Clelandina

text: Clelandina on sukupuuttoon kuollut terapsidisuku. Se eli myöhäisellä permikaudella ja kuuluu Gorgonopsiaan. Sukuun luetaan lajit "Clelandina rubidgei", "Clelandina scheepersi" ja "Clelandina majora". "Clelandina" on nimetty paleontologi Robert Broomin opettajan John Clelandin kunniaksi.


title: Clelandina

text: "Clelandina" oli pienehkö lihansyöjä. "C. rubidgei"n kallo on noin 21 cm pitkä ja koko eläimen pituus oli todennäköisesti noin 1,1 metriä. "C. scheepersi" oli hieman pienempi. Sen kallon pituus on noin 19 cm ja kokonaispituus todennäköisesti noin metri. "Clelandina"n fossiileita on löydetty Etelä-Afrikasta, Karoosta. Omaksi suvukseen määritelty "Broomicephalus" saattaa olla sama kuin "Clelandina".


title: Liikkuvien vetten kaupunki

text: Liikkuvien vetten kaupunki (alkuteos: La cité des eaux mouvantes) on ensimmäinen suomeksi julkaistu Valerian ja Laureline -sarjan albumi. Sen on kirjoittanut Pierre Christin ja kuvittanut Jean-Claude Mézières. Otava julkaisi ensimmäinen suomenkielinen painoksen lyhennettynä versiona vuonna 1974. Jalava julkaisi vuonna 1991 täysimittaisen version.


title: Liikkuvien vetten kaupunki

text:
Vaarallinen rikollinen Xombul on karannut vankilasta ja avaruusagentti Valerian ja hänen apurinsa Laureline hälytetään etsimään häntä. Xombul on paennut aika-aluksella vuoden 1986 New Yorkiin, maailmanlaajuisen vedenpaisumuksen aikaan.
Seikkailut johtavat heidät eri puolille romahtanutta Yhdysvaltojen yhteiskuntaa.


title: Liikkuvien vetten kaupunki

text: Ennen lähtöä Valerianille näytetään tuhosta säilynyttä kuvamateriaalia, joka on löydetty maata kiertävältä asemalta.


title: Liikkuvien vetten kaupunki

text:
Tarinan edetessä selviää samalla yhden Valerian ja Laureline - tarinoiden peruslähtökohdan, aikamatkailun mahdollinen keksijä. Aikamatkailua on yritetty kehittää YK:n alaisuudessa ja siihen asti saavutetut tulokset on talletettu New Yorkissa sijaitsevaan YK:n päämajaan.
Sun Raen johtama varasjoukko ottaa Valerianin kiinni, mutta hän saa suostuteltua itsensä vapaaksi ja Raen auttamaan tarjoamalla tälle kaiken löydetyn mistä voi olla Raelle hyötyä. Eräänä yönä Valerian havaitsee valoa YK:n päämajassa.
Valerian kohtaa Laurelinen joka on tullut New Yorkiin Brasília sta. Hän kertoo, että sinne ovat kokoontuneet huippututkijat ratkomaan maailman jälleenrakentamisen ongelmia. Valerian, Laureline ja Sun Rae lähtevät YK:n päämajaan jossa Xombulin ohjaamat robotit vangitsevat heidät.


title: Liikkuvien vetten kaupunki

text: Kolmikko kuljetetaan länteen Yellowstonen kansallispuistossa sijaitsevaan entiseen Yhdysvaltain armeijan salaiseen tukikohtaan, jossa he kohtaavat Xombulin. Xombul on pitänyt vankina Schroeder - nimistä tutkijaa ja yleisneroa, joka on johtanut salaista tutkijaryhmää ennen romahdusta. Xombul ehdottaa että Rae komentaisi joukkoja ja Valerian olisi adjutantti. Schroeder on kehittänyt salaa lähettimen, joka on viritetty Xombulin aivokäyrään. Valerianin onnistuu laukaista se lamauttaen robotit ja Xombulin. Rae ei lähde mukaan vaan päättää yrittää hyödyntää tilaisuutta. Xombul vangitsee heidät uudelleen lentokoneesta pudotetuilla kauko-ohjatuilla ansalaitteilla. Perillä Sun Rae kertoo, että Xombul on lähtenyt tukikohdasta kantoraketilla salaiselle avaruusasemalle, joka oli tarkoitettu Yhdysvaltain presidentille.


title: Liikkuvien vetten kaupunki

text: Valerian ja Laureline huomaavat tukikohdan laboratoriossa laitteen, jonka Schroeder sanoo olevan aika-aluksen yritelmä mutta romukasa. Tutkittuaan Valerian ja Laureline huomaavat, että alus on toimiva hieman muunnettuna. He oivaltavat että Schroeder saattaa olla tutkija, joka on ratkaissut aikamatkailun mutta jonka henkilöllisyys on jäänyt historiassa tuntemattomaksi kaoottisissa olosuhteissa. Valerian ja Laureline tainnuttavat tutkijan ja Raen jotta historia ei muuttuisi, ja tekevät aika-avaruushypyn avaruusaseman ulkopuolelle.


title: Liikkuvien vetten kaupunki

text: Xombul on rakentanut aika-aluksen YK:sta kaappaamiensa tietojen ja kaavojen mukaan. Xombul kertoo motiivinsa - hän haluaisi muuttaa historiaa aikamatkailun alkuvaiheesta saakka. Hän yrittää paeta rakentamallaan aluksella, vaikka Valerian varoittaa aluksen olevan toimintakelvoton. Hyppy onkin lyhyt, avaruusaseman tuntumaan. Aika-alus ja Xombul alkavat materialisoiduttuaan hajota uudelleen ja räjähdys tuhoaa jäljellä olevan.


title: Liikkuvien vetten kaupunki

text:
Valerian löytää asemalta samat kuvamateriaalit jotka hän katseli tehtävän aluksi. Laureline ja Valerian palauttavat Schroederin aika-aluksen entiselleen ja herättävät Raen ja Schroederin. Schroeder ymmärtää mitä on tapahtunut mutta Valerian ja Laureline vain vihjaavat tämän olevan oikeassa suunnassa tutkimuksissaan ja että huippututkijat ovat koolla Brasiliassa.
Lopuksi näytetään, miten Schroeder on aloittamassa puhetta tutkijajoukolle.


title: Kolbeinn Sigþórsson

text: Kolbeinn Sigþórsson (s. 14. maaliskuuta 1990 Reykjavík, Islanti) on islantilainen jalkapallohyökkääjä, joka edustaa Ligue 1:ssä pelaavaa FC Nantesia. Hän on tunnettu laadukkaasta ja kovasta potkusta.


title: Kolbeinn Sigþórsson

text: Kolbeinn aloitti uransa aikuisten sarjoissa pelaamalla viisi ottelua HK Kópavogsissa Islannin toisella sarjatasolla 2006. Hän pelasi alankomaalaisen AZ Alkmaarin alle 19- ja 21-vuotiaiden joukkueissa 2007–2010 ennen siirtymistään seuran edustusjoukkueeseen. Hän teki kaudella 2010–2011 Eredivisiessa 15 maalia 32 ottelussa. Eurooppa-liigassa hän teki kuudessa ottelussa kolme maalia, ja pelasi lisäksi kolme Eurooppa-liigan karsintaottelua.


title: Kolbeinn Sigþórsson

text: Kolbeinn pelasi kaudet 2011–2015 amsterdamilaisessa AFC Ajaxissa. Hän pelasi seurassa kaikkiaan 80 pääsarjaottelua, joissa teki 31 maalia. Hän voitti Alankomaiden-mestaruuden 2012, 2013 ja 2014 sekä Alankomaiden supercupin 2013. Mestarien liigassa hän pelasi Ajaxissa 11 ottelua ja Eurooppa-liigassa viisi, ilman maaleja. Hän oli kehräsluuvamman vuoksi sivussa puoli vuotta kaudella 2011–2012 ja olkapäävamman vuoksi viitisen kuukautta kaudella 2012–2013.


title: Kolbeinn Sigþórsson

text: Kolbeinn siirtyi Ranskan pääsarjan Nantesiin kolmen miljoonan euron siirtosummalla kesällä 2015. Ensimmäisellä Ligue 1-kaudellaan hän pelasi 26 ottelua, joissa teki kolme maalia.


title: Kolbeinn Sigþórsson

text: Kolbeinn Sigþórsson pelasi Islannin alle 17-, 19- ja 21-vuotiaiden maajoukkueissa. Hän pelasi Islannin kaikki kolme ottelua alle 21-vuotiaiden EM-kilpailuissa 2011. Ensimmäisen A-maaottelunsa hän pelasi Färsaaria vastaan maaliskuussa 2010. Hän teki tuossa ottelussa myös ensimmäisen maaottelumaalinsa. Ensimmäisen arvokilpailujen karsintaottelunsa hän pelasi 0–1-tappioon päättyneessä EM-karsintaottelussa Tanskaa vastaan syyskuussa 2010.


title: Kolbeinn Sigþórsson

text: Kolbeinn on pelannut 9. kesäkuuta 2016 mennessä 39 A-maaottelua, joissa hän on tehnyt 20 maalia. Pelaamissaan seitsemässä MM-karsintaottelussa hän on tehnyt neljä maalia; nämä syntyivät neljässä peräkkäisessä ottelussa . 14 EM-karsintaottelussaan hän on tehnyt neljä maalia. Hän pelasi kaikissa kymmenessä EM-karsintaottelussa Islannin selviytyessä EM-kilpailuihin 2016.


title: Alfreð Finnbogason

text: Alfreð Finnbogason (s. 1. helmikuuta 1989 Reykjavík, Islanti) on islantilainen jalkapallohyökkääjä, joka kesästä 2016 alkaen edustaa Saksan Bundesliigassa pelaavaa FC Augsburgia, jossa pelasi jo edellisen kevätkauden lainasopimuksella espanjalaisesta Real Sociedadista.


title: Alfreð Finnbogason

text: Alfreð pelasi kotimaansa pääsarjassa Breiðablik UBK:ssa vuosina 2007–2010 kaikkiaan 43 ottelua, joissa teki 28 maalia. Hän voitti Islannin cupin 2009 ja Islannin-mestaruuden 2010. Hän pelasi seurassa myös kaksi Eurooppa-liigan karsintaottelua.


title: Alfreð Finnbogason

text: Alfreð siirtyi kesken kauden 2010–2011 Jupiler Pro League -seura KSC Lokereniin. Hän pelasi belgialaisseurassa pudotuspelit mukaan lukien 22 pääsarjaottelua, joissa teki neljä (toisen lähteen mukaan viisi) maalia. Kesän 2012 hän pelasi lainalla Allsvenskanin Helsingborgissa tehden 12 maalia 17:ssä pelaamassaan Ruotsin pääsarjan ottelussa. Hän voitti Ruotsin supercupin. Hän pelasi seurassa myös neljä Mestarien liigan karsintaottelua.


title: Alfreð Finnbogason

text: Alfreð Finnbogason siirtyi elokuussa 2012 alankomaalaiseen SC Heerenveeniin. Hän teki tulokaskaudellaan 31 liigaottelussa 24 maalia ollen Eredivisien kolmanneksi paras maalintekijä. Seuraavalla kaudella hän voitti sarjan maalikuninkuuden viimeisteltyään 31 ottelussa 29 maalia. Kaikkiaan hän pelasi Heerenveenissä pudotuspelit mukaan lukien 65 liigaottelua, joissa teki 53 maalia.


title: Alfreð Finnbogason

text: Alfreð siirtyi Primera División -seura Real Sociedadiin kahdeksan miljoonan euron siirtosummalla heinäkuussa 2014. Tulokaskaudellaan hän teki kaksi maalia pelaamissaan 25:ssä Espanjan pääsarjan ottelussa. Hän pelasi myös kaksi Eurooppa-liigan karsintaottelua. Kaudella 2015–2016 hän pelasi tammikuun loppuun saakka lainalla kreikkalaisessa Olympiakosissa. Hän pelasi seurassa kolme Mestarien liigan ottelua, joissa teki yhden maalin ja seitsemän Kreikan Superliigan ottelua tehden yhden maalin. Helmikuun alusta kauden loppuun hän pelasi lainalla saksalaisessa FC Augsburgissa, jossa teki seitsemän maalia 14 Bundesliigaottelussa. Hän siirtyy Augsburgiin nelivuotisella sopimuksella kesällä 2016.


title: Alfreð Finnbogason

text: Alfreð Finnbogason pelasi Islannin alle 21-vuotiaiden maajoukkueessa 11 ottelua, joissa teki viisi maalia. Hän pelasi kaksi ottelua alle 21-vuotiaiden EM-kilpailuissa 2011. Ensimmäisen A-maaottelunsa hän pelasi Färsaaria vastaan maaliskuussa 2010. Ensimmäisen maaottelumaalinsa hän teki Israelia vastaan saman vuoden marraskuussa. Ensimmäisen arvokisojen karsintaottelunsa hän pelasi 0–0-tasapeliin päättyneessä EM-karsintaottelussa Kyprosta vastaan maaliskuussa 2011.


title: Alfreð Finnbogason

text: Alfreð on 9. kesäkuuta 2016 mennessä pelannut kaikkiaan 34 A-maaottelua, joissa hän on tehnyt kahdeksan maalia. Pelaamissaan kymmenessä MM-karsintaottelussa hän on tehnyt kaksi maalia, kahdeksassa EM-karsintaottelussa ei yhtään. Hän pelasi viidessä karsintaottelussa kaikkiaan 99 minuuttia Islannin selviytyessä EM-kilpailuihin 2016.


title: Jóhann Berg Guðmundsson

text: Jóhann Berg Guðmundsson (s. 27. lokakuuta 1990 Reykjavík, Islanti) on islantilainen jalkapalloilija, joka edustaa englantilaista Charlton Athleticia.


title: Jóhann Berg Guðmundsson

text: Jóhann kuului juniorina englantilaisten Chelsean ja Fulhamin akatemioihin, mutta aloitti uransa aikuisten tasolla kotimaansa pääsarjaseura Breiðablik UBK:ssa, jossa teki kaudella 2008 kuusi maalia 22 ottelussa.


title: Jóhann Berg Guðmundsson

text: Hän siirtyi helmikuussa 2009 alankomaalaisen AZ Alkmaarin alle 21-vuotiaiden joukkueeseen ja kesällä 2010 edelleen seuran edustusjoukkueeseen. Hän pelasi Alkmaarissa kausilla 2010–2014 pudotuspelit mukaan lukien 119 Eredivisien ottelua, joissa teki yhdeksän maalia. Hän voitti KNVB-cupin 2013. Hän pelasi seurassa 36 Eurooppa-liigan ottelua (mukaan lukien kuusi karsintaottelua), joissa teki kahdeksan maalia. Hän siirtyi Charltoniin kesällä 2014. Kahden seuraavan kauden aikana hän pelasi Englannin mestaruussarjassa yhteensä 81 ottelua, joissa teki 16 maalia.


title: Jóhann Berg Guðmundsson

text: Jóhann Berg Guðmundsson pelasi Islannin alle 19- ja 21-vuotiaiden maajoukkueissa. Hän pelasi kaksi ottelua alle 21-vuotiaiden EM-kilpailuissa 2011. A-maajoukkueessa hän esiintyi ensimmäisen kerran maaottelussa Azerbaidžania vastaan elokuussa 2008. Ensimmäisen arvokilpailujen karsintaottelunsa hän pelasi 0–2-tappioon päättyneessä Makedoniaa vastaan kesäkuussa 2009. Ensimmäisen maaottelumaalinsa hän teki maaottelussa Andorraa vastaan marraskuussa 2012. Hän teki kolme maalia Islannin ja Sveitsin pelatessa 4–4-tasapelin syyskuussa 2013.


title: Jóhann Berg Guðmundsson

text: Jóhann on pelannut 9. kesäkuuta 2016 mennessä kaikkiaan 46 A-maaottelua, joissa hän on tehnyt neljä maalia. Hän on pelannut 11 MM- ja 14 EM-karsintaottelua. Hän pelasi seitsemän karsintaottelua Islannin selviytyessä EM-kilpailuihin 2016.


title: Primecoin

text: Primecoin (merkki: Ψ; lyhenne: XPM) on avoimen lähdekoodin kryptovaluutta. Primecoinin on tehnyt Sunny King - sama henkilö, joka on tehnyt myös kryptovaluutta Peercoinin. Primecoin on Bitcoinin innoittama ja se käyttääkin paljon samaa lähdekoodia kuin Bitcoin.


title: Primecoin

text: 19. marraskuuta 2013 yhden Primecoinin arvo oli noin 0,56 USD ja Primecoin-rahavarannon kokonaisarvo noin 1,7 miljoonaa USD.


title: Pierre Brabant

text: Pierre Brabant (26. elokuuta 1925 Montreal – 29. elokuuta 2014) oli kanadalainen pianisti ja säveltäjä. Hän opiskeli pianonsoittoa Raymond Davidin ja J.-Élie Savarian johdolla vuosina 1942–1943 ennen pääsyään Conservatoire de musique du Québeciin 1951. Hän opiskeli lisäksi urkujensoittoa Marcel Duprén ja Eugène Lapierren johdolla. Brabant piti ensimmäisen resitaalinsa hyvin nuorena ja esiintyi vuonna 1942 CBC:n ohjelmassa "Young Artists of Tomorrow". Pian tämän jälkeen hän voitti ensimmäisen palkinnon CBC:n radiokilpailussa. Oleskeltuaan Pariisissa 1947–1948 Brabant esitti Kanadassa resitaalikiertueellaan monia omia sävellyksiään: "Sonatine en do", "Caprice laurentien", "Cinq Cantilènes" ja "Cinq Églogues". Brabant sävelsi musiikin Ruth Sorelin balettiin "La Gaspésienne" (1949).


title: Pierre Brabant

text: Brabant kiinnostui myöhemmin myös popmusiikista ja sävelsi lisäksi musiikkia moniin lastenohjelmiin. Brabantia kuullaan monilla levytyksillä niin pianistina kuin säveltäjänäkin. Vuodesta 1987 alkaen Brabant säesti basso Joseph Rouleauta. Tässä ominaisuudessa hän osallistui varsinkin Félix Leclercin laulujen esityksiin.


title: Macclesfield

text: Macclesfield on kaupunki Luoteis-Englannissa, noin 30 kilometriä Manchesterista etelään. Kaupunki oli Englannin silkinkudontateollisuuden keskus. Ensimmäinen vesivoimalla toiminut silkkitehdas perustettiin vuonna 1774. Kaupungissa oli myös useita oppilaitoksia, joissa opetettiin silkinkudonnan lisäksi silkkikankaiden suunnittelua. Nykyään muutamissa entisissä tehtaissa on silkkiaiheisia museoita ja näyttelyitä, joissa kerrotaan silkinvalmistuksen historiaa kaupungissa.


title: Macclesfield

text: Kaupungissa juhlitaan joka kesäkuu yhden viikonlopun ajan Barnaby Festivaalia. Siinä esiintyy koko kaupungin kulttuurikirjo. Juhlalla on vuosisatoja pitkät perinteet. Juhla juontaa nimensä Barnabasista, joka on silkkityöntekijöiden suojelupyhimys.


title: Macclesfield

text: Kaupungissa palaa jalkapallojoukkue Macclesfield Town Football Club. Seuran peliareenana on Moss Rose.


title: Macclesfield

text: Joy Divisionin laulusolisti Ian Curtis eli kaupungissa ja hänet on haudattu kaupungin hautausmaalle.


title: Flyygeli & kaakeli

text: Flyygeli & kaakeli on suomalainen Yleisradion tuottama satiirinen televisiosarja, joka valmistui vuonna 1982. Sarjassa esiintyivät muun muassa pianisti Risto Hiltunen ja imitaattori Heikki Helakorpi.


title: Flyygeli & kaakeli

text: Sarjassa piikiteltiin muun muassa neutronipommin isää, Puolan sotatilaa ja suomalaisia poliitikoita.


title: Flyygeli & kaakeli

text: 7. toukokuuta 1982 esitetty ohjelma näytettiin uusintana toukokuussa 2005. Jakson kuvaus oli: "Maassa ja maailmassa on suuri määrä suunnattomia ilmiöitä. Kaikella on kuitenkin mittansa ja määränsä, joita puntaroimaan on asetettu flyygeli ja kaakeli."


title: Bertrand Traoré

text: Bertrand Isidore Traoré (s. 6. syyskuuta 1995 Bobo-Dioulasso) on burkinafasolainen jalkapalloilija, joka edustaa ranskalaista Olympique Lyonnais'ta. Pelipaikaltaan hän on hyökkäävä keskikenttäpelaaja.


title: Bertrand Traoré

text: Englannin Valioliigassa pelaava Chelsea teki lokakuussa 2013 Traorén kanssa neljän ja puolen vuoden pituisen sopimuksen. Hän pelasi lainalla muun muassa Amsterdamin Ajaxissa ja siirtyi kesällä 2017 Ranskaan Lyonin joukkueeseen.


title: Bertrand Traoré

text: Maajoukkuetasolla Traoré teki debyyttinsä Burkina Fason joukkueessa syyskuussa 2011, vain 15-vuotiaana.


title: Eduskuntatalon pommi-isku 1950

text: Eduskuntatalon pommi-isku oli Suomen eduskuntataloon Helsingissä 14. helmikuuta 1950 tehty pommi-isku. Isku tehtiin juuri ennen eduskuntatalossa järjestettyä presidentinvaalia.


title: Eduskuntatalon pommi-isku 1950

text:
"Helsingin Sanomat" kirjoitti iskusta seuraavasti:
"Kymmenkunta minuuttia ennen kello yhtä toissayönä tuntematon tihutyöntekijä hiipi eduskuntatalon takaa kohti sen pääsisäänkäytävää, hyppäsi yli paikalla olevan kiviaidan ja eteni kivipilarien suojaamana pääovelle. Täällä hän kaikessa rauhassa saattoi sivullisten katseilta suojassa valmistella räjäytystä, josta seuraavana aamuna, eilen, muodostui yleinen puheenaihe. Kello 0.55 räjähti panos, joka rikkoi pääoven ikkunat ja väänsi sen rautakehykset muodottomiksi."


title: Eduskuntatalon pommi-isku 1950

text: Poliisin tutkimusten mukaan räjäyttäjä oli käyttänyt ns. avopanosta ja räjähdysaineena oli ollut joko 3 kiloa dynamiittia tai 1,5 kiloa TNT:tä. Räjähdys aiheutti noin 200 000 markan aineelliset vahingot.


title: Eduskuntatalon pommi-isku 1950

text: Aluksi monet tahot, esimerkiksi ruotsalainen iltapäivälehti "Expressen", epäilivät iskusta suomalaisia kommunisteja. Pian eräs helsinkiläinen mies kuitenkin tunnusti teon isälleen. Syynä iskuun oli ollut mielenhäiriö, eikä siihen liittynyt mitään poliittisia motiiveja.


title: Arctops

text: Arctops (nimen merkitys: "”karhunkasvo”") on sukupuuttoon kuollut terapsidisuku, joka eli nykyisen Etelä-Afrikan alueella myöhäisellä permikaudella. Suvun tyyppilaji on "Arctops willistoni", mutta muut sukuun luetut lajit ovat epävarmoja. Suku tunnetaan pelkistä kalloista, jotka saattavat kaikki kuulua samaan lajiin tai sitten eivät.


title: Arctops

text: "Arctops" oli Gorgonopsia-alalahkoon kuuluva lihansyöjä. "A. willistoni"n kallo on noin 30 cm:n pituinen, ja koko eläin oli todennäköisesti noin 2 metriä pitkä. "Arctops" saattaa olla "Scylacognathus"-suvun aikuinen muoto, jolloin se olisi tämän synonyymi.


title: Jorma Mattila

text: Jorma Mattila (30. marraskuuta 1913 Helsinki – 14. huhtikuuta 1997) oli suomalainen kuvataiteilija. Mattila syntyi Helsingissä 30.11.1913. Mattilan isä oli Suursaaressa syntynyt kuva- ja valokuvataiteilija J.W. (Ville) Mattila. Suursaari oli taiteilijoiden suosima kesänveittokohde, ja myös Mattilan taiteilijaperhe vietti kesänsä siellä. Jorma Mattila harrasti piirtämistä aivan lapsesta saakka ja sai alkuopetuksen taiteilijaisältään sekä hänen taiteilijatovereiltaan. Myöhemmin hän oli useita vuosia Yrjö Verhon yksityisoppilaana akvarelli- ja öljyvärimaalauksessa. Grafiikkaa hän opiskeli Erkki Hervon ja Viktor Kuuselan oppilaana.


title: Jorma Mattila

text: Suursaaren menetyksen jälkeen Mattila ja hänen isänsä J.W. Mattila tekivät maalausmatkoja mm. Suomen ja Norjan Lappiin. He myös julkaisivat yhdessä valokuvakirjan Suursaaresta. Tämä kirja joutui sittemmin sensuurin alaiseksi.


title: Jorma Mattila

text: Mattilan teoksia oli ensimmäisen kerran esillä näyttelyssä vuonna 1940 Ateneumissa järjestetyssä Pro Patria -näyttelyssä. Vuonna 1944 hänen teoksiaan oli esillä Galleria Hörhammerin nuorten näyttelyssä. Mattilan töitä nähtiin myös Kumlinin Taidesalongin Lapin Kuvaajien näyttelyssä mm. Eero Nelimarkan teosten rinnalla. Hänen viimeisimpiä näyttelyitään oli Ikivihreät Galleria Otsossa 1997 sekä yksityisnäyttely Villa Valmogårdissa, Kauniaisissa 1997.


title: Jorma Mattila

text: Mattila teki kaksi opintomatkaa Pariisiin, jonka jälkeen hän piti ensimmäisen yksityisnäyttelynsä Galerie Artekissa 1958. Lähes vuosittain pidettyjen yksityisnäyttelyiden lisäksi Mattilan teoksia on ollut mukana useissa ryhmänäyttelyissä mm. Helsingissä, Turussa Väinö Aaltosen museossa, Oulussa, Lappeenrannassa ja Tukholmassa. Hänen maalauksiaan ja piirroksiaan ovat ostaneet mm. Kauniaisten kaupunki, Espoon kaupunki, Aktia- ja Merita –pankit, Tapiolan Lämpö, Amos Andersonin taidemuseo sekä lukuisat yksityiset keräilijät.


title: Jorma Mattila

text: Pitkän taiteilijauransa aikana Jorma Mattila ehti perehtyä useisiin tyylisuuntiin. Nuoruusvuosin naturalististen öljy- ja akvarellimaalausten aiheina olivat pääasiassa maisemakuvaukset, Lapin luonto, Helsingin kaupunki ja satamat. Näistä Mattilan taiteen pääpaino siirtyi vuosikymmenien ajaksi abstraktiin taiteeseen. Hänen abstraktia taidettaan on luonnehdittu älylliseksi ja selkeälinjaiseksi. Tämän rinnalla hän teki myös tunteikkaampia miniatyyriakvarelleja. Itse hän luonnehti töitään värin, valon ja varjon leikiksi. 1960- ja 70 lukujen taitteessa Mattilan taiteellinen huomio oli grafiikassa, lähinnä abstraktia surrealistisin vivahtein. Viimeisinä vuosinaan Mattila palasi takaisin naturalistiseen ilmaisuun. Hänen akvarellinsa kuvasivat usein Espoon Nuuksion kansallispuiston sekä Espanjan Andalucian maisemia.


title: Jorma Mattila

text: Jorma Mattila on tehnyt merkittävän työn taltioidessaan tussipiirustuksin Kauniaisten ja Espoon katoavaa huvilakulttuuria. Hän on tehnyt yli 200 piirrosta rakennuksista, joista monet on sittemmin purettu. Näitä piirroksia on julkaistu Erkki Härön kirjassa Espoon rakennuskulttuuri ja kulttuurimaisema – Byggnadskulturen och kulturlandskapet i Esbo (1984) sekä Asuminen ennen ja nyt – Kauniaisten huvilakulttuuria (1988) toim. Larma T., Erävuori J., Palmgren K., Stenberg S., Vaenerberg H.


title: Jorma Mattila

text: Taiteilija kuoli 14.4.1997. Hänen muistonäyttelynsä pidettiin saman vuoden lokakuussa Espoon kulttuurikeskuksessa Tapiolassa.


title: Scylacognathus

text: Scylacognathus (nimen merkitys: "”nuoren koiran leuka”") on sukupuuttoon kuollut terapsidisuku, joka eli permikaudella. Sukuun luetaan lajit "S. parvus", "S. robustus" ja "S. kitchingi".


title: Scylacognathus

text: "Scylacognathus" oli pieni Gorgonopsia-alalahkoon kuuluva lihansyöjä. Sen fossiileja on löydetty Etelä-Afrikasta. "Arctops"-sukuun luokitellut fossiilit saattavat olla "Scylacognathus"-suvun aikuisia yksilöitä. Tällöin "Arctops" olisi "Scylacognathusin" synonyymi.


title: Lahden Säästöhuipun sortuminen

text: Asunto Oy Lahden Säästöhuippu oli rakenteilla ollut 9-kerroksinen kerrostalo, joka sortui harjakorkeudessa 12. huhtikuuta 1963 Lahdessa. Turun Sanomat piti rakennussortumaa sotien jälkeisen ajan suurimpana. Kukaan ei loukkaantunut onnettomuudessa.


title: Lahden Säästöhuipun sortuminen

text: Rakennusliike Erkki Melkko aloitti Lahden Säästöhuipun rakentamisen Juustilankatu 9:ään Mustankallionmäelle syksyllä 1962. Rakennukseen oli anottu aravalainaa, ja 36 perheelle oli luvattu asunto marraskuussa 1962.


title: Lahden Säästöhuipun sortuminen

text: Rakennuksen harjannostajaiset oli jo pidetty ja peltikaton rakentaminen aloitettu hieman ennen rakennuksen sortumista. Rakennus sortui pitkänäperjantaina 12. huhtikuuta muutamaa minuuttia ennen kello 22:ta. Rakennus luhistui vain muutamassa sekunnissa, mutta henkilövahingoilta vältyttiin, koska oli pyhäpäivä. Rakennuksen lämmittäjä oli poistunut rakennuksesta kymmenen minuuttia ennen sortumista. Rakennuksella oli normaalisti töissä kolmisenkymmentä ihmistä ja sen oli tarkoitus valmistua syksyllä 1963.


title: Lahden Säästöhuipun sortuminen

text: Rakennussortuma oli suuri uutinen ja siitä tuli "pääsiäisnähtävyys", jota tuhannet eteläsuomalaiset kävivät katsomassa. Alue ruuhkautuikin henkilö- ja linja-autoista, jotka tulivat muun muassa Haminasta, Helsingistä, Imatralta, Kotkasta, Kouvolasta ja Tampereelta.


title: Lahden Säästöhuipun sortuminen

text: Sortuminen tutkittiin perusteellisesti Hämeen rikospoliisissa, rakennushallituksessa, sisäministeriössä, Aravassa ja vakuutusyhtiöissä. Valtion teknillinen tutkimuslaitos julkaisi sortumasta raportin "Betoniteknillinen tutkimus Asunto oy Lahden Säästöhuipun uudisrakennuksen sortumisesta".


title: Lahden Säästöhuipun sortuminen

text: Ensi arviot onnettomuuden syystä olivat, että valuvaiheessa betoni olisi päässyt jäätymään, jolloin se jäi heikoksi ja sulaessa sen kestävyys petti. Tämän takia rakennusalan yrittäjät pelkäsivätkin, että tutkinta johtaisi talvirakentamisen merkittäviin rajoituksiin koko Suomessa. Rakennusliikkeen johtaja Erkki Melkko myönsikin, että vaikka rakennusta lämmitettiin ympäri vuorokauden, oli betonivalu kovien pakkasten aikana sattanut johtaa sortumiseen. Melkko myös arveli, että yövahti olisi nukahtanut ja rakennuksen lämmitys näin katkennut.


title: Lahden Säästöhuipun sortuminen

text: Valtion teknillisen tutkimuslaitoksen raportista käy ilmi, että rakennuksen talvibetonoinnissa tehtiin virheitä ja sortuma ei tapahtunut yllättäen. Betonirakenteiden jäätyminen huomattiin jo aikaisemmin, ja niitä yritettiin korjata vielä sortumispäivänä lämmittämällä kellarikerrosta voimakkaasti, mutta tämä vain pahensi asiaa. Tutkimuksessa myös selvitettiin talvirakentamisen ongelmia, jotta vastaavanlaiset onnettomuudet voitaisiin jatkossa ehkäistä.


title: Lahden Säästöhuipun sortuminen

text: Aluksi sortumisen kustannuksiksi arvioitiin 300 000 silloista markkaa. Vakuutusyhtiöt ilmoittivat, että mitään ei korvata, koska "tämän tapainen vahinko ei ole lainkaan vakuutettavissa". Samalle paikalle alettiin pian sortumisen jälkeen rakentaa uutta samanlaista tornitaloa.